Bawm Dingin Cawlta Aw - Chinland Today Media\nBawm Dingin Cawlta Aw\nJune 11, 2010 3:29 am·0 comments\nNa innhnen cu nangmah le nangmah na duh awk vekin na duhdaw hai ve pei. -Luka 10:27\n– Ezra 1-2\n– John 19:23-42\nDr. Scott Kurtzman cu Connecticut ram tthen Waterbury siizung ih minaa rai lam hotu (chief surgeon) a si. Veikhat cu thuzirh dingih a fehnak lamzin ah ttihnungza mawttaw 20 lai khawnden awknak a tong. Hliamhmaa a pu mi pawl lakah a feh ih, “Bawm ttulmi nan um maw?” tiah a au. Minit 90 sung minaa pawl a tuamhlawm ih mi hrekkhat pawl siizung ih a kuat hngai hnu ah, “Ka thiltithei-nak zawn a si ruangah minaa pawl zingbawl taa lo ih taansan hngai in ka feh thei hrimhrim lo. Cutivek ih nung lo dingin ka el aw,” tiah a ti.\nLamzin a feh rerolai ah mi bawm dingin a cawltu mi pakhat ih thu Jesuh in tahtthimnak a sim (Luka 10:30-37). Judah mi pakhat cu damiah pawl in an kai ih a thil an long, a hnipuan an phuak, thizik te in an thawi ih an tlansan. Judah mi puithiam pakhat le biakinn hnattuantu Levi mi pakhat in an hmu nain lamzin khatlam kap in an hrial ih an fehsan.\nJudah pawl ih an zomtaihmi Samaria mi pakhat in a hmuh tikah a zaangfah ngaingai. A zaangfahnak cu tuahnak in a langter ih cumi pa ih hma cu siti le sabit hnih in a ttem sak, riahbuk ah a hruai, a tuamhlawm, a hrangih a cemmi hmuahhmuah a pek sak, a ra kir saallam ah a cemzat a pek bet ding thu riahbuk kiltu hnenah a tiamta.\nKan kiangkap ah bom ttul natfahnak tuar tampi an um. An parah zaangfahnak nei in anmah bawm dingah a cawl tatu si uhsi! – Marvin Williams\nJesuh hmin in mi va bawm aw,\nDuhdawtnak le zaangfahnak kut thawn;\nA ttulsam mi pawl le,\nBeidong mi pawl bawm aw. – Sper\nZaangfah zawnruahnak cu a cangvai ringring.


France Vanzam Tla Minung 24 Ruang La Suak Zo - Chinland Today Media\nJune 10, 2009 9:10 am·0 comments\nFrance Vanzam Atlantic tipi thuanthum ih tla cu France leh Brazil Lawng ralkap leh a bawmtu ramdang lawng ralkap pawlin nasa zetin Lawng 6 leh Vanzam 14 thawn an hawl rero laiih tuizingah Vanzam parhkuai a meizim lam an hmu betsalih, Tu tiangah minung 24 ruang hmuhsuak zo a si.\nHiti vekih Vanzam thilri leh minung ruang dang an hmuhsuak vivo ruangah a hawltu pawlkhal beisei nak dang sangzet an nei bet vivo ih, Brazil President, Luiz Inacio Lila Da Silva cun tui mithi pawlih ruang an hmuhsuak mi ih tlun ah a dangkhal hmuhkim thluh tumih theihtawp an suah vivo dingthu a sim.\nMuslim Biak Inn Kap\nHi Vanzam hi ziangruang bikah a tla timi theifing theitu Black Box hmuhsuak tengteng a si theinak dingah himi Black Box hawlnak thil awn thei khawl cu US in Brazil ramah a kuat lai rero ih. Black Box hin Vanzam a tlakih si ni 30 sungtiang Signal a pesuak thei dingih zum a si ruangah. Himi khawlhin Tipi thuanthum sung Feet 20,000 ih thuk khalah um sehla Black Box in Signal a pek a si ah cun himi khawlcun na kaicih theimai ding a si.


North Korea Ram Hruaitu Kim A Fala Zuun Tuar - Chinland Today Media\nJuly 11, 2012 4:32 am·1 comment\nTulai thuthang ih buaipibik pakhat cu North Korea ram hotu Kim Jong-un a si. Kum ziangmawzat North Korean rak hruaitu a pa Kim Jong-il cu 19 December 2011 ah a thih ih a aiawh ah a fapa Kim Jong-un hi hrilsuak a si. Kim Jong-un ih ramuknak khal a tluang vivo. Asinan, duhdawtnak cu a mit a caw an ti theu mi tifamkim dingah Kim Jong-un hin thubuaizet a nei.\nNorth Korean ram hruaitubik Kim Jong-un hin pasal nei zo minu a ngaizawng ruangah a ram mipi lungphang helhel in a tuah. South Korean mifimpawl cun tui pasal nei zo Hyon Song-wol thawn an rak duhdawtawknak kum reipi a si zo tiah an sim. Hi, a falanu hi hlasak thiam hminthang le nuamnak a phunphun tuahnak hmun ih laam le hlasak thiam zet a si.\nKim Jong-un ih tleirawl lai ah a pa Kim Jong-il in fala neih a rak sian lo ruangah Hyon Song-wol thawn an duhdawtnak cu a pehtlang ngam lo ih Hyon Song-wol cun an ram ralkap bawi pakhat thawn an nei aw ih fate pakhat an nei zo ti a si. Cutin, Hyon Song-wol in a tlangval duhzetmi Kim Jong-un a co ngah lo ruangah mipi hmai ih hlasak ih a larawknak pawl tiang a cawlhsannak a rei zet thlang.\nMarch thla ihsin Kim hrangah a lar aw thok. Tui baihte ahkhan Pyonyang ih International Women’s Day an hmannak ah Kim a tel ding ti a theih veten nasazetin a laam ih vangcung fala bangin a lar aw tikah a tlangval hlun Kim khalin a tuar lo. An duhdawtawknak thuanthu pawl a ko kir salih a um men thei nawn lo.\nAn pahnih thuthla zingzawitupawl cun an nauhak lai ihsin tlawng an kai tlangih an rak duhawk zet tiah an sim. Asinan Kim ih pa in fala neih a sian lo ruangah an duhdawtnak lamzin a rak pit ter tin an sim. Kum 10 sung lenglo duhdawtnak lamzin ah an feh tlang dingih zum an si. An sentet lai ih duhdawtnak cu a thupte ih fehpi an tum ruangah an thuhla hin leitlun mipipawl dawksang ter dingah a tuah. Hyon Song-wol thawn an thluah aw nasa ih Kim ih office kainak le rorelnak pawl khal a rak bawm theu.\nHyon Song-wol hi hla sak le a laam tikah cartoon angki a hruk theu. Kim nauhak lai ah nitinten a pa in cartoon zuknung a zohpi theu. Curuangah a fala Hyon Song-wol hi cartoon lem vekih a tuahawk tikah a hngilh tumnak khal a pitlin thei lo ih fate pakhat a neih zo hnu khalah a duh thotho. Kim ih lungbuai hin a mipipawl a aihal ter zet fawn.\nKim Jong-un Nupi Ri Sol-ju In Fa A Nei Maw?\nNorth Korea Ah Hotu Thawn Hmin Bangawk Ngah Lo\nKim Jong-un Ton Duh Ah\non July 17, 2012 at 11:45 pm\nRel ding a har nasa nain duhdawtnak hi a mak ve hokhaw thil cang thei mi si ko.


Kan Suahnak Khua Ah Mikhual Kan Si Thei Maw? - Chinland Today Media\nApril 5, 2017 12:45 am·0 comments\nTlangval note kum 23 a si mi, Mexico khawpi ih suak Jorge Matadamas hi kum 4 a kim tikah USA ah a thleng. Asinan, kum 20 hnu ah a suahnak khua ah a kirsal tikah a ruah vekin a suahnak khua a um nawn lo. Porh deuh in kan sim asile, a suahnak khua rori ah mikhual vek in a thleng.\nKanni, Laimi a phunphun ruangih hitawk le khitawk a thlengtu pawl tla, Mexico tlangval kum 23 mipa vekin, kan suahnak khua rori ah mikhual vekin kan thlen caan a tampi ding. Ziangasikhalle, kan seemnak khua ah in theitu le kanmah in tuahmi kan neih nawnlo ahcun khaw mi siloin “hngilhmi” dinhmun kan co cu a tul ko.\nHmuh dahlomi le theihdahlo mi pawl cu mikhual tiah kan ko theu. Kan khawpi le kan rualpipawl in kan thuhla in theih nawn lo ahcun an hrangah hmeltheihlo “mikhual” kan si ko. Asinan, mikhual vek in kan seemnak khua kan thleng a si khalle, kan khawpi pawlin in hmuhsuam ding tinak siloin, pehtlaihawknak kan neih nawnlo ruangah tluangmi bangin kan thleng ding tinak sawn a si.\nLaimi in nunphung mawite kan nei, Laimi nunphung mawite ti lawng siloin, kan zumnak khalah tuah ding ih kan ruahmi thil pakhat kan nei. Cucu mikhual zoh that ding ti hi a si. Kan seemnak khua ah mikhual vekin kan thleng a va si hman ah kan khawpipawl cun khual-tha tiah in rak cohlang ko ding.


Laizo Khua Ah Falam Upa Le Ṭuanvo Neitu In Mipi Tonnak Nei - Chinland Today Media\nJune 14, 2017 2:15 pm·0 comments\nFalam khawthar kauhnak ding hrang ih Laizo khua telh cih ding thu ih thuhla hnok mi pawl relfel dingin Falam ihsin ṭuanvo neitu upa pawl cun June 13, 2017 ah mipi tonnak an nei.\nFalam Municipal Chairman Pu Dar Lian Uk kaihruainak in Falam khuanupa le Officers 9 pawl cun mipi tonnak le thuhla reltlangnak an nei. Nazi 5 sung thurelnak an nei.\n“Tuvek ih mipi thawn tonkhawmnak hi a rak um dah lo. Curuangah, theihsual awknak le hmuhsual awknak a um reronak a si.” tiin Pu Dar cun a sim.\nSunthla, C. Zamual, Tili, Thlanrawn le Mangkheng khal in, ‘mipi in rak simfiang uh, in rak tlawng uh, Aanaa lawng hmang in in hringhro ringring hlah uh,’ tiin ṭuanvo nei upa pawl hnenah an duhnak an sim ve titla in a sim.\nFalam Municipal hotu cun, tui Falam khawthar kauhnak ding thu ah mipi pawl le khua mi pawl an mawh lo, ṭuanvo neitu pawl thawn simfiangawknak felfai zianghman a um lo ruangih thilcang mi a si a ti.\nFalam khawthar kauhnak ding hrangih khua pariat pawl cu 2014 October thla ah khua ihsin rinsan mi upa pali ciar pawl thawn thureltlangnak rak neih a si. Hi an thurelnak cu khua mipi hnenah zatlang thurelnak neiih thuhla khirhawk sal ding tiah thu tanta mi a si.\nHi thutan mi cu pehzulh ih hmalakbetnak um lo in GA Department lam ih thusuak; an khua le ram pawl Falam khawpi kauhnak hrang hman a si ding tiih nornak phun deuh ih lungkimnak hmin nem ter ding ti a um mi thu ah mipi in theihthiam lonak a um deuh mi a si.\n‘Ṭha ngaiten, neemten kan simfiang awk tikah, zianruang ah timi an fiang. Cutin maw, tuanten, hitin in rak sim lo pi, an ti ko.’ titla in Pu Dar cun a sim.#


Thlirnak Le Hmuhdan Archives - Page 17 of 18 - Chinland Today Media\nThlirnak Le Hmuhdan\nLaimi Politics Hrang Thlir Cuannak\nKawlram Politics Rolung Oway Magazine: Laimi Politics Hrang Thlir cuannak By Phun Hram Awi Kawlram politics thuanthu sungah rolung pakhat a simi magazine pakhat cu Oway magazine a si. Hi Oway magazine hi Kawlram politics thuanthu ah rolung a sinak cu thuhla phunhnih a telkop. A pakhatnak cu hi Oway magazine ih editor cu Kawlram zalennak pabik Bogyoke Aung San […]\nby CT Media ·\tSeptember 8, 2012 ·\nA Rak Hlomi Nikhat Thlirsalnak Anthony B. LianThang THUHMAIHRUAI Kan Bible kan siar tik ah thil danglam zet pakhat kan hmu thei mi cu; “13A ti vekin Israel mi pawl in an ral pawl an neh thluh hlan lo ni cu a ding ih thlapi cu a cawl ngaingai. Hi thu cu Jashar Cabu sungah an ngan a si. Ni […]\nChin Common Language hi kan rak nei dah maw?\nChin Common Language hi kan rak nei dah maw? H. Sui Lian Mang 1. 1922, Mirang san laiah J. H. Cope cu Chin Hills ah tlawng lam tuanvo neitu bik a rak si ih Maymyo Conference ah Chin State ih zir ding mi cu Laizo tong si dingin tuh a rak bur ih nemhnget zo mi a si. Cutiin Laizo […]\nHnamtenau Pawl le State Budget II\nBurma Ram Feh Dan Ding Part XXXII Dr. Runbik Taithio Hnamtenau Pawl le State Budget II Leilugtlun ah hin ram pakhat le pakhat khal sum le pai cuhaw i buai a si theu ih, cutih vek in ram pakhat sung khal ah state pakhat le pakhat maw, state acozah le central a cozah maw khal cu sum cuh aw […]\nby CT Media ·\tAugust 13, 2012 ·\nZothimtlak le Mipi Authawm\nChin mipi ih tuah mi Zothimtlak (Person of the year) hi 2003 ihsin rak pek thok a si. Chin Community, USA (CCUSA) le Lailun Foundation kom ih hmalaknak a siih 2011 ihsin Chin Media pawlin an telpi. Zohthimtlak laksawng Chin mipipawl ih kan tuah ruangah thiltha tuahnak le zohthlimtlak ngaingai ih cangvaihnak kan uar sinsin, a thatnak simcawk ding […]\nby CT Media ·\tAugust 8, 2012 ·\nAUNGSAN in CHIN A HMUHDAN\nAUNGSAN in CHIN A HMUHDAN Pu No Than Kap Kawlram in zalennak a ngah tikah ziangvek Danhrampi (Constitution) kan hmang ding ti thu ah Phah-Sah-Pah-Lah, Anti-Fascist People’s Freedom League (AFPFL) party cun nasaten an reltlang. An harsatnak bik cu Tlangparpawl ziangvek dinhmun in ret an si ding, ti thu ah a si. Hi thu ah Gen. Aung San cun AFPFL […]\nby CT Media ·\tJuly 16, 2012 ·\n(Education System in the U.S.A. for Chin Refugee) By Za Mang U.S cu mahte cang-ai khawrh (individualism) ram asi ruangah Kawlram vekin tlawng system pakhat lawng a um lo. Cozah/Public tlawng, Private tlawng le Home school tin a phunphun a um. Sumpai lam cu a cozah in a bawm nan State/Pi-ne pakhat cio in an duh dan in policy […]\nby CT Media ·\tJuly 11, 2012 ·\nSalai M An Duai Pang Maw Awttha hrilnak ih pakhatnak ngah ringring cu ka si dahlo. Nawmnak hmunih hlasak dingih zangfah dilih sawmmi khal cu ka si dah cuanglo. Biak inn ah ka hlasak ngai duh ruangah mi khawm an phurphah ciamco ding zumnak thawn hlasak ding an thiah mi khal ka si dah kello. Hlasak lam ih pumcawm ding […]\nby CT Media ·\tJuly 8, 2012 ·\nRakhine Pine Ih Buainak Rehlam A Pan Lo : Thlirnak\nRakhin Pine ih Muslim le Budish pawl buainak cun rehlam a pan thei hrihlo. Kan dung tlawngkai ninga ni ihsin an buai thok ih mi 25 lenglo an thi zo. Hi biaknak pahnih hi hlanlai san ihsin rak ngaih awlo an siih tusan tiangin cui an thuanthu cu rawn zawh peh vivo in tui dinhmun tiang a ra thlennak cu […]\nby CT Media ·\tJune 13, 2012 ·\nTaktak te’n nunau pakhat dinhmun ih a harsatzia in theipi lo a si. Ka sim rel thluh thei lo. Simfiang thluh ding khalin a mawi fawn lo. Asinan, nunau ka sinak cu veikhat te hman ‘ka siaraw’ ka ti aw dah lo ding. Asinan ka mangbangnak cu tlangval pawl hin falapawl parih thinlung an neih daan sawn hi a si. […]\nby CT Media ·\tMay 29, 2012 ·


SAC ralhraang in PDF telin Khawmi 15 kap that | Falam Online Media\nSAC ralhraang in PDF telin Khawmi 15 kap that\nSagaing ramṭhen, Khin-U peng ih khua pawl luhcilhtu ralhraang SAC ralkap cun PDF telin Khawmi 15 an kap that tiah theih a si.\nMani, January 25 ah Khin-U peng, Pauktaw khua le Thayetkan khua luhcilh in mipi humtu ralkap le khawmi 11 an kap that ih, tuini, January 26 ah ShweYaMin le kiangkap khua pawl luhcilh betin khawmi 4 an kap that bet a si.\n“January 25 ah Ralhraang thazang 80 hrawng cun Khin-U peng ih khua pawl luhcilhin mi 7 hnak ih mallo, khawmi an kap that. Cuih khua pawl ihsin ralkian tamzet an um ih, tu khalah an kir ngam hrih lo” ti`n Khin-U peng thuthangdik suahtu pawlkom cun thu an suah a si.\nKhin-U peng ih thilthleng thawn pehparin SAC ralhraang lam khalin thu an suah zo ih “Mani, Thayetkan phungkitlawng doawknak ah miruak 8 rualin တူမီး 23, kuttuah meithal 3, စိန်ပြောင်း 12, kuttuah bomb le ralthuam dangdang kan kai” tiah an tarlang.\n“Cuhleiah, mani thotho ah Pauktaw khua luhnak ah doawknak a suak ih, miruak 3 rualin တူမီး 1, kut tuah meithal, kuttuah bomb 5 le meithal dangdang kan kai” ti`n ralhraang lam cun thu an suah.\nTuini, January 26 khalah ralhraang ralkap pawl cu cangvai pehzomin Khin-U peng ih khua pawl an luhcilh bet ih, inn ṭhenkhat an urkaang hlei ah khawmi 4 an kap that ti`n Mandalay Free Press – MFP in a ngan.\nTukhalah, Khin-U peng ah ralhraang pawl an cangvai nasat ruangah khualtlawng suksolo dingin thuthanawknak a um a si.\n← Russia thil phur Lawngpi in athupten Kawlram ah Ralthuam phunphun phur lut\nVPN hmang lo dingin le Silence Strike tuahlo dingin Ralhraang in Khawsung ah TlangAu →\nSAC Ralhraang pawl ih paisa thar suah ve cu a rong a malh thei\nRapthlak zetih hrem tuar Mino pakhat ih Annka


CDF – Zotung in a ralkap 45 a bangter - Falam Online Media\nCDF – Zotung in a ralkap 45 a bangter\nCDF – Zotung pawlkom lakah kum thok lam ihsin buainak napi a suak ih kan dung June 10 khalah Sakhaan luhcilhawknak tivek tiang a suak dah zo.\nCDF – Zotung tatyin 1 Sakhaan luhcilhtu cu CDF – Zotung deu pawl an si ti`n Chinland Defense Force – Zotung Organization (Supreme council) in June 13 ah thu an suah ih, Sakhaan luhcilhnak ih hruaitu le dungthlun zate telin mipum 45 pawl cu CDF – Zotung ihsin kumkhua in kan dawisuak tiah thu an suah.\nCDF – Zotung ihsin an dawisuak mi ralkap hruaitu hi Ro Thong Ling, Pa Bawi, Aa Bawi, Moses, Benjamin, William tipawl an si ih, CDF – Zotung Organization phung daan an pahbal hlei ah ngaithiam theihlo sual an tuah ruangah an dungthlun hmuahhmuah thawn CDF – Zotung ihsin kumkhua kan dawisuak ti`n an tarlang.\nCDF – Zotung Organization (Supreme council) in cupawl sual a puh mi cu …\n1. 2022, February 23 ah CDF-Zotung, Zotung Organization (Supreme council) bylaw kan ṭhiat bal ti`n an phuang.\n2. 2022, February 23 ah CDF-Zotung, Zotung Organization (Supreme council) in official Commander in-chief kan pe mi cu a sinak kan hlit sak ti`n an phuang.\n3. CDF-Zotung, Zotung Organization (Supreme council) hnaṭuan nak hrang NGO pakhat in kyat ting 50 a hlu mi cu CDF-Zotung pawlkom hmin in an suah ih tlunlam thuneitu an pe lo hlei ah tu ni tiang paisa cazin in hmuh lo.\n4. 2021, September 26 ah Ro Thong Lian cu CDF-Zotung aiawh in CJDC ah kan thlah nan, cuih hmun ih thurelmi pawl report pek sal nak nei lo in a um. Curuangah CJDC palai a sinak kan hlit sak nan a hrokhrawl zawngin a pehtlaih sal ih tuni tiang CDF-Zotung palai vekin a thupten a cangvai.\n5. Ralthuam leinak hrang ti`n CDF-Zotung hnen ah Ro Thong Ling in kyat ting 1500 a rak suah nan ralthuam lei thu le paisa cazin ceek fel a duh lo.\n6. 2022, June 10 ah CDF-Zotung, Zotung Organization (Supreme council) tatyin 1 cu Gangaw PDF pawlkom pakhat thawn kopaw in an luhcilh.\n7. Zotung ram khua pawl ah vak in khawmi hnen ah CDF-Zotung, Zotung Organization (Supreme council) zum lo dingin mipi an bum. Khawmi hnen ah inn 1 thawng 5 an khong.\n8. Tlunlam thupeknak um lo in Zotung ram pawl ah ceek gate an ong ih mipi le khualtlawng pawl hnen ah an mah hrang liolio sum an khong.\n9. Zotung miphun hrang dothlengnak ah CDF-Zotung, Zotung Organization (Supreme council) thawn lungrual ten hnaṭuantlang sawmnak an cohlang lo hlei ah mah le mah doletnak, ngai thiam theih lo sual an tuah ruangah tlunlam ih tarlangmi le an dungthlun zate cu CDF-Zotung ihsin kum khua kan dawisuak ti`n CDF-Zotung, Zotung Organization (Supreme council) cun June 13 ah thu an suah a si.\nCuhleiah Sakhaan an luhcilh ṭum ih ralthuam an lak mi pawl ni 14 sungah kimciangten in ap sal lo cun netahnu ih thil cang ding mi pawl ah CDF-Zotung Organization in ṭuanvo a la lo ding ti`n thusuahmi ah an ngan tel.\nMah le mah Sakhaan an luhcilhaw ṭum ah AK le rifle telin meithal zuun 6 le zian 1000 an la tiah theih a si.\n← Falam ah Tlawngta hringhronak ca tar ruangah nauhak pawl Tlawngkai ngam lo\nRalhraangbawi Min Aung Hlaing in Tlangpar hriamkai hruaitu pawl a Leem lala →\nFalam : Nikhat ah Covid mina pahnih rori`n in cem san


Ralhraang SAC ralkap pawl mah le mah an mual phoh aw - Falam Online Media\nRalhraang SAC ralkap pawl mah le mah an mual phoh aw\nKachin ramkulh, Myitkyina peng ah mualphothlak zetin ralhraang SAC ralkap pawl mah le mah an kapaw ih mi 8 an thi tiah theih a si.\nThuthang dongtu KTM tarlangdan ah mi kap thattu ralbawi Aung Tan (အရာခံဗိုလ် အောင်သန်း) in a kut hnui ih um ralhraang ralkap pawl a kap that ih a hmun rori ah mi 6 thi in, a dang 2 cu siizung ah an thi ti a si.\nKahawknak a suak thok dan cu June 6 ah ralhraangbawi ṭuanvo neitu pawl in Myitkyina peng, Pyihtaung khua ih tatmadaw training center No 7 an vehvai ih, humvennak ṭuanvo latu ralhraang 10 pawl cu sii le zu ri in an rak um.\nCumi thu ah training center ih ṭuanvonei ralbawi Aung Tan kawk a tuar hlei ah hremnak an pe ruangah hngirṭeuin a kut hnuai ih ralhraang pawl a kap that.\n“Humvennak ṭuanvo latu ralkap pawl zu an ri. Riitsii an kol mi pawl tla an hmusuak thluh. Cumi thu ah ralbawi Aung Tan kawk a tuar.”\n“Ningzak thinheng zetin humvennak ṭuanvolatu zu le siiri ralkap 10 pawl cu a ko khawm ih a kap that hai. 6 cu a hmun rori ah an thi cih ih mi 2 siizung ah thi in, a dang 2 cu an tlanhlo. Amah khal pistol pakhat le meithalsau pakhat thawn a tlanhlo ve” ti`n ralhraang thawn naivaitu Hram pakhat cun KTM hnen ah a sim.\nTuhlan khalah hivek mah le mah kahthatawknak thuthang a puut darh tam zo ih, ramsung mipi le leitlunhuap mipi hmai ah lungrual le remdaizet vekih langtumtu ralhraang ralkap hrang ahcun mah le mah mual phoh aw rero vek a si.\n← Russia in Ukraine a luhcilh ding thu kan sim cia nan kan thu an ngai duh lo – Biden\nTili ih tlak mi Mawṭaw an phorh thei zo nan atotui` ruak an hmu thei hrih lo →\nFacebook Ca thlah mi ruangah Kawlram Dr. Kum 1 le thla 9 thawngthlak


SAC ralhraang Thuthup a puut suak leh ta | Falam Online Media\nJuly 7, 2021 Ni Hnem Sung\t0 Comments\nDothlengnak thawn pehpar ruangah siseh cupawl thawn pehtliahnak nei ruangih kaihkhih tuar nan, Thawngthlak ding khawp ih thubuai nei lo in thlah zalen cih dingmi mi ṭhenkhat cu an sung le pawl hnen ah SAC ralhraang in paisa an dil ih paisa pek veten thlah lok ding vekin bum tuartu an tam.\nKawlram a buai hnu, kiahkhih tuar pawl cu palikzung ah maw, SAC ralhraang kut sungah thusutnak an nei ta ih Thawngthlak ding khawp ih buainak neilotu an si cun thlah sal dingin thu an rel cat sak ṭheu.\nCuvek thuhla rak theitu pawl cun an umnak veng lal lole vengsung cozah ṭuanvonei tivek hnen ah pehtlaihnak nei in an sung le pawl hnen ah paisa an dil ter ṭheu.\nCumi thuthup cu Ralhraang sungthu theiciangtu mipakhat in Irrawaddy hnen ah a sim mi a si ih, “veng sung palik pehtlaihnak an nei ih palik cun veng lal lole vengsung ih cozah ṭuanvonei tivek hnen ah paisa dil dingin an fial sawng bet ṭheu.”\n“Kaihkhih tuar sungte hnen ah cuzat paisa nan pe cun thlah zalen an si ding. Khazat nan pe le luat thei dingin an lo tawlrel sak ding ti`n an va sim thei. Atak cun paisa an pek lo khalle thlah zalen dingmi an si. Cumi an theilo ruangah sungkhat unau pawl cun neilo cingin an unau, an fa, an sungkhat luat thei dingin paisa an tawlrel ṭheu” a ti.\nCuvek bumnak tongtu cu Yangon, Mandalay le Naypyidaw ah an tam ih mipakhat hrangah kyat ting 5 in ting 30 hrawng an ngen ṭheu. Paisa dil dingin a tawlrel thoktu cu palik le SAC ralhraang pawl an si.\n“Paisa an dil dan cu biakremaw dan ih zir a si. Kan dung June 23 ih an thlah mi nupinu pakhat cu kyat ting 30 an dil. Cuzatzat paisa kan nei lo an ti ruangah ting 15 ah an ṭhum ih a neetnak ahcun kyat ting 7 in an biak remaw. Cumicu venglal pehtlaih hmasa in an dil termi a si” tiah hminthup mipakhat cun Irrawaddy hnen ah a sim ih “Veng lal pawl in an rak eiruk sawng khal a si thei” a ti.\nAn kai nak san cu a pasal in CRPH hnen ah paisa a rak hlu dah ruangah a si ih thusut zirzoinak an nei hnu ah “sual nak a nei lo” ti`n thu an rel cat sak zomi a si.\n“Anihcu naing-ngan-zii tuahtu khal a si lo ih thubuai tuah sak ding khawp in mawhnak a nei lo. A pasal in CRPH bomnak paisa a rak thawh dah ruangah an nupa in ralhraang pawl an kai. Amah cu an thlah sal zo nan a pasal cu thubuai an tuah sak” tiah amah cun a sim bet hrih.\nSAC ralhraang duh lo zawng tuah ruangih kaihkhih tuar pawl lak khalah nawhthuh pek ih thlah zalen salmi an um. Kawlram mihminthang kaihkhih tuar pawl lak khalah paisa pek ih khulawtu an um.\n“Cuvek pawl cun ယုန်လေး hnen ah bawmnak an dil tlangpi. ယုန်လေး in Yangon ih SAC ralhraang zung a biak sak hai ih amah bawmnak thawn thlah zalen salmi khal an um.”\n“Atlangpin, mawhnak nei lo pawl kha paisa laklut nakah an hmang. Curuangah SAC ralhraang huatzawng tuahlotu cun paisa cemliam in buaipiding a si lo. Thusutnak an nei dingih mawhnak an nei lo cun an thlah cih mei ding. Simduhsan cu hilam pawl in thubuai tuah tlak lo an timi lakah thlah zalen salmi an nei” tiah SAC ralhraang thawn naivaitu hminthup mipakhat in a rel.\nAAPP ih tarlangmi vek a si le SAC ralhraang lal hnu ah kaihkhih tuar mipum 6500 luan an um ih SAC Ralhraang kut tuar in nunnak liamzotu mipum 894 an um zo a si.\n← Hrial theih lo mi Falam peng Doawknak ih Nunnak liam pawl Upat an pe\nTelenor in Kawlram a suahsan nak san “Thudik” →


Chinram Ah UN Motor Ava Thleng Nan Raltlan Pawl An Bawm Thei Lo – Meifar\nUnited Nations High Commissioner for Refugees (UNHCR) in Chinram, Mindat ramsung ih raltlan pawl bawm dingin July 19 sun ah an poksuak.\nRalkap pawl ih siannak le ramsung khualtlawnnak pawlkom (travel authorization) ih siannak in feh an si, UNHCR pawlin Mindat raltlan pawl cu ei le in lam si lo, humhim awknak lam thilri pawlin an bawm tum.\nTarpaulins, mosquito nets, sleeping mats, blankets, coka bungrua, solar lamps, Covid-19 khamawknak siivai le thilri pawlin an bawm tum. Minung 5,000 lenglo hrang thilri an phur nan raltlan pawl umnak ngaingai ahcun an feh thei cuang lo.\nMindat raltlan pawl hnenah an pe theilo nan an thilri pawl cu Mindat ramsung ah aum lai. Mindat ihsin km50 hlatnak ih um raltlan pawl hohatu Dr. Bu Htang in “Kan khua Tuili raltlan pawl hnenah zianghman a thleng lo, kan hnenah raltlan 1,200 zat an um ih khua ah an thlung thei hrih lo.\nTuiṭum bawmnak ah zianghman kan dawng lo, bawmnak kan dawng asilen kan hlawmaw ṭheu. UN bawmnak cu ralkap ih siannak cing lawngah an feh ti kan thei, UN bawmnak cu khawpi ah siloin khua te lamah zem sawn ding an si.\nRaltlan pawl umnak le doawknak ih harsatuar pawl khuate lamah zemsawn ding an si nan” tin The Irrawaddy thuthang hnenah a sim. UNHCR in an thilri pawl cu “A ṭulsammi pawl hnen ih a thleng theinak dingah kan zuam rero lai” a ti.


CDF Headquarter : Hakha Kahdonak ah SAC ralkap 4 thi, 10 hrawng hliam tuar - Falam Online Media\nCDF Headquarter : Hakha Kahdonak ah SAC ralkap 4 thi, 10 hrawng hliam tuar\nMay 4, 2021 Ni Hnem Sung\t0 Comments\n2021, May 3 zaan ih Hakha khualipi kahdonak ah SAC ralkap lam 4 an thi tiah CDF – Headquarter in tlangthannak an nei.\nMizaan May 3, Zaan nazi 11 hrawngah khuami pawl in bomb voihnih puak thawm le meithal kap thawm kan thei ti`n social medai an tarlang cece hnu, tuizing May 4 ah CDF – Headquarter in tlangthannak an nei mi a si.\n“May 3 lawng ah voi hnih kan kap. Voikhatnak cu Cawbuk gate ah a si ih, cumi ahcun SAC ralkap lam in mithi le hliamhma pu an um le umlo a fiang lo. Cun, zaan nazi 11 tluk ah Hakhathar ziin 6 tongawknak gate ah kan kap sal. Meithal zuun 100 leng kappuak a si.”\n“Kanmah CDF lei cu kan him thluh. Zaan a si tikah ralkap lam ziangzat an hliam ti kan fiang lo. Pa 5-6 cu amalbik mithi an um ding zum a um” tiah CDF – Hakha hruaitu pakhat ih sim mi The Hakha Post in a tarlang ih, CDF – Headquarter in SAC ralkap 4 an thi tiah thuthannak an nei leh sal a si.\nCDF – Hakha le SAC ralkap hi May 2 ah an kapaw thok ih mizaan ih kapawknak thawn voi 3 an kapaw thlang. Hmiasa ṭum ah SAC ralkap 4 thi an um tiah thuthang a suak ih Mizaan kahdonak thawn Hakha doawknak ah SAC ralkap lam mithi 8 an um zo tiah theih a si.\n← Ralkap lam ṭang VengLal sualral Naam thawn dawt that tuar\nMatupi – Chinland Defense Force le SAC ralkap karlak boruak sosang thei →\n“Pi Pi Suh” Biazai by Salai Siang Cung Luai


Innsang Nun Pehtlaihawknak Ih Bulpak Tuanvo - Chinland Today Media\nSeptember 24, 2012 8:42 am·0 comments\nINSANG NUN PEHTLAIHAWKNAK IH BULPAK TUANVO\nRev. Ring Lian Thang\nKan leitlun nun a nawm le nawm lo cu kan insang nun ah a thumaw deuhbik. Leitlun nun ka ning, leitlun hi a nuam lo tuk aw, kan ti tikah kan insang nun ih kan hmuhtawn mi mangbang harsatnak ruangah tla a si thei. Curuangah mah le insang nuntu-umtlandan zoh salin remthat tul rem tum cio sehla.\n1. Insang Sullam Reldan Phun Dangdang:\n(a) Insang cu pehtlaihawknak hngetbik nei, a burih umkhawmnak hmun, mipitling si dingih serawknak hmun a si. (Ira Reiss)\n(b) Insang cu thisen ih pehtlaihaw (asilole) Dan in a fial (phut) mi sungih tumtahnak hmunkhat, tirawl hawlnak le nauhak kilkhawinak ih tumtahnak hmunkhat nei a si. (Andrian Wilson)\n(c) Insang cu inn khat ih um nupa le an fate lungrualtei’ an umnak hmun a si. (Peter Murdock)\n(d) Insang cu Cozah hmaisabik a si. (August Comte)\n2. Insang Phun Dangdang:\n(a) Kauhter Insang (Extended Family): Insang pakhat ihsi thlah sawng, san thum tiang unau sungkhat insang vekih relnak a si.\n(b) Insang Laimu (Neuclear Family):\nNu le pa, an fate thawi inn khat ih umkhawm relnak a si. Leitlun mi tamsawn in insang kan ti mi hi a sibik.\n(c) Insang Pumkhat (Conjunal Family):\nNunau le mipa an thitawk cun fate an neih lo khalle insang an si ti relnak.\n(d) Pa Thuneihnak Insang\nNupi fanau le insang thil hmuahhmuah, Pa ih thuneihnak hnuaiah a um. Fate in a hnam an tawm. Nupi in a hmin a tawm. Bible Thukam Hlun sungah cun Pa in a fate, a hnenum a zuar thei ih an thihnak ding tiang a rel thei. (Thut. 11:34-40, Pui. 18:21, Seem. 21:18).\n(e) Nu Thuneihnak Insang\nPasal le fate cu Nu ih ta tluk an si. Nui’ hnam fate in an tawm. Mipa cu nunau inn ah an um. Khasi, Garo Menang, Kabau Malay hnam le Arab phunnau-pawl lakah hivek insang an um.\n(f) Fa Thuneihnak Insang\nHivek insang ah cun Fapa upabik kut ah thuneihnak a um thluh. Upabik inn a tlei lole a thi asile a unau dang hnenah thuneihnak a pe ta. Leitlun ah hivek insang a tam lo. India Kerala State ih Nayar hnam cu fapa upabik thuneihnak nei insang an si\n(g) Bulpak Zalennak Insang\nInsang bulpak tin ih thuneihnak insang a si. Nupi pasal khal nu le pa rawn hran loih mai’ thuih neih a theih. An neihawk cun insang khat ah um loin inn an tlei lohli.\n(h) Thuneihnak tawmaw Insang\nHi insang ah cun insang sungtel tin in thuneihnak an tawmaw. Nu le pa cu insang hohatu an si nan, Nu hnakin Pa ih thuneihnak a sangdeuh. 1972 ah USA Congress-pawl cun bangranawknak dan an tuah ih 1975 ah cun Ramkulh (State) 35 ah cui dan hmangin insang le ram thuneihnak tawmaw zawngin an hruaiaw.\n(i) Thisen Pehzawmawknak Insang (Consanguine Family):\nNunau le mipa neihawknak hnakih thisen pehtlaihawknak thupitter insang a si. Pa le fa, nu le fa, unau duhdawt-awknak le thisen ih pehtlaihawknak, hrin khat sinak an ngai thupi.\n3. Insang Nupa Nun Pehtlaihawknak\nRev. Dr. Kenneth Chaf in, “Insang ih thil thleng a sia le a tha, ziang hmuahhmuah hi nupa pehtlaihawknak ihsi suak a si. Insang ih nupa pehtlaihawknak ih zirin leitlun ah zovek minung an suak vivo ding ti a rellang cia,” a ti. Hihin nupa nun ziangtluk a thupi ti a langfiangter zet. Nupa pehtlaihawknak tha dingin thil thupi tam zet a um ding nan mithiam hrekkhat cun a tlangpiin 5 in an then theu.\n(i) Biakpawhawk (Communication)\n(ii) Thil phunkim tawmawk le zemawk (Sharing)\n(iii) ~uantlangnak (Co-operation)\n(iv) Pawisatawk le Ngaihsakawk (Mutuality or Reciprocity)\n(v) Nunau-mipatnak diriamterawk (Sexual Satisfaction)\nHimi panga sungah rualpi tha le midang hnenih relpuan harsadeuh, harsatnak langhnganih bawmawk harsa nunau-mipatnak hi nupa pehtlaihawknak ih thil thupi zet a si. Mi hrekkhat in thil rel mawi lo, Biaknak le Pathian thu thawi relrem mawi lo vekin an ruat theu ih a pawi zet. Thlarau Thianghlim nun thawi pehtlaihaw, Paul khal in a ngai thupi zet mi a si (I Kor. 7:5). Rel ding tampi lakah malte rel lang sehla.\n4 Nunau-mipatnak Hman Can ih Thil Thupi:\n(1) Thatho aipuang dingih tawngpiawk ih hramthawh.\n(2) Pawlawknak hmun thiangte timtuah.\n(3) Sinfen hahio-um zawng hruk (rawng sen, rawng aire, hnipuan pa).\n(4) Hiar le duh can theihthiampiawk (a tlangpiin nunau in zing lam an duh).\n(5) Hmannak hmun a dangdang ih thawn.\n(6) Taksa zutmetawk tawn.\n(7) Pawlawk laifang ih tawng tam lo.\n(8) Harhdamnak theihthiampiawk ih diriamterawkdan hawl.\n(9) Lungkim diriam ding tiang cangvaihpiawk.\n(10) Pawlawk theh hnu khalih ngaihsakawk.\nNunau-mipatnak lam zirtu Dr. Reed Moskowitz cun mi tam zet ih kan tuar mi luna, phurhsamna le kham, thatho lo rit cengceng ih kan um theu hi nupa diriam zetih pawlawknak in a damter thei a ti. Thinlung ruahnak lam zir mithiam Alexander Lowen khalin mina a tuamhlawm mi nunau lungphu tha lo 100 sungah 65, mipa 131 sungah 89 cu nupa pawlawknak ih lungawi diriamnak an ngah lo ruangah a si a ti. Nunau thi neih hlanih kawngna, ruhna, hngawngruh khamih a tha dircaiaw theu khal diriam zetih nupa pawlawknak in a damter thei ti a si. USA, Sanfrancisco ih nupa pawlawknak lam ngunngaih zetih an zirnak khalah mi 37500 ihsi an zirnak ah nunau-mipatnak diriamtei’ hmangpawl cu an thin a sau ih, mennaloih midang thupuh (mawhnak hawl) an duh lo ti a si. Curuangah hivek lam ih mithiam Roger Falge cun, “Nunau-mipatnak lungawi tlamtlingtei’ hmannak cun a hmangtu in thilthabik veve an phawrhsuak a si,” a ti. Ihhmuhtertu sii hrekkhat Alplrap, Zolax, Diazepam, Chlorodiazepoxide, thinharnak le thinlung bang sawng theitu sii hrekkhatpawl, thisen thang, pumpi na sii Cimetidine, Ranitin le Ultac pawl, Luna sii Propranolol pawl in Nunau-mipat hiarnak a malter thei ruangah a tul ngaingai lo ahcun ei lo a tha.\n5. Theihthiampiawknak le Thlarau Thianghlim Bawmnak:\nDr. Mascarenhus cun, “Mi kip kan bangawklonak in nupa pehtlaihawknak a tise mai lo, kan danglamnak kan theihthiampi-awklonak ruangah a si,” a ti. Curuangah nupa nun cu theihthiampiawknak a si. Ruthbel Graham khalin, “Nupa nun cu ngaithiamawk tawn nun a si,” a ti. Nupa nun pehtlaihawknak hnget ding cun Pathian hnenih thlacamnak thawi nun khal a tul. Sarah Prerrpont Edwards ih pasal Jonathan Edward cun, “Ka nupi thawi pumkhatawknak menmen si loin hitluk pumkhatawknak tha hi Pathian Thlarau Thianghlim umpinak a si ti ka zum,” a ti.\n6. Insang Pehtlaihawknak ih Bulpak ~uanvo:\n(a) Pai’ tuanvo – Nupi, Fate parah:\nInsang hohatubik a si. A nupi parah duhdawt zawnruahnak a nei ding. Pabik cun insang in le ei, nuntu-khawsakdan ding khua a khan thiam a tul. A nupi le a fate parah a duhnak le a duhlonak a langter ngam a tul. A nupi le a fate lungput le duhnak khal a theihthiam a tul. Amai’ duhnak lawng Pa in a lalter tuk tikah a nupi, fate cu insang thawngtla ah an cang pang thei. A khat lamah nupi le fate diklonak pawmpi maitu si loin dingfeltei’ hruaitu ding a si khal a theih a tul fawn. Fate cu Pathian laksawng sunglawi an si ih duhtawkih hro le kawk men ding si loin Pathian duhdan ih kilkhawitu ding a si ti a theih a tul. Judah-pawl cun fate fungfek thawn hroin nun an sim can a um nan, Mirang (English)-pawl cun a tlangpi thuin tawngkam nemin fate nun an sim. Pasal cu Nupi ih lu a si vekin lubik cu insang pumpi pitlin thansonak ding lamzin hruaitu a si ih Pathian duhdan ih insang hruaitu ding a si. Pa cun fate ih nupi-pasal ding khal anmah rawn ih a khawkhanpi a tul.\n(b) Nui’ tuanvo – Pasal, Fate parah:\nPa cu insang hohatu sikhalsehla insang kilkhawitubik cu nu a si. Curuangah Nu cun insang ih a tuanvo ziangtluk a thupi ti a theih a tul zet. Insang Nu in insang kilkhawi/finkhawi a tuanvo a si ti a theihfeng lo tikah insang fingkhawitu si loin insang sumpai le fate tekdarhtertu ah a cang thei. Nupi cun pasal sunlawih le upat a thiam dingih fate taksa, thlarau ih an pitlin theinak ding lamzin khihhmuhin a kilkhawi ding a si. Napoleon cun, “Insang nubik lawtnak le taimaknak inn ah cun pabik santlai lo deuh a si hmanah fate rintlak le sunlawihtlak an suak nan, nu santlai lo insang ah cun misunglawi le upattlak fa an suak dah lo,” a ti. Nui’ tuanvo ah fate nupi-pasal neih ding anmah rawn ih khawkhanpi a tel ti theih a tha.\n(c) Fate tuanvo – Nu le Pa ih parah:\nFate ih nu le pa tihzah upat le sunlawih hi leitlun nunphung a si. Biaknak tinkim in an ruah thupi zet mi khal a si. Fate tuanvo tumbik cu nu le pa ih duhnak thlun le upat tihzah a si. Nu le pa upat, sunlawih, tihzah thiamtu cu an lei nun ah lamtluang sultluangih malsawm an dawn thu Biaknak (Sakhaw) dangdang in an rellang. Khristian Bible sung khalah fate ih nu le pa upat tihzah a thupitdan tampi a lang.\nIsak in a pai’ thu el loin a pai’ duh mi nupi ah a nei. Jacob in a nui’ thu cu el loin a nu in tuah dingih a ti mi a tuah mai ih, malsawm dawnnak ah a hmang. Josef in a pai’ thu a thlun ih a unaupawl ih zuar a tuar ko nan, Pathian in mal a sawm ih a pa le a unaupawl bawmtu ah a cang sal. Nu le pa ziang siar loih nautat zawkzettu cu harsatnak an tawn ding thu khal Bible ah a lang (Thuf. 30:17). Nu le pa a sunlawihtu cu an san a sau ding thu khal a lang (Efe. 6:1-3).\nInsang nun ih lungawitlang ding cun tuanvo theihthiampiawk, mai’ tuanvo theihfiang, thurawnawk, Pathian tihzah upatnak thawn tanlaktlang hi a si bik ti sehla a sual tam lo ding.\nHsn: 3nk FCFS Mekazin, Jan 2010.


Cite vekin Al dingin - Chinland Today Media\nCite vekin Al dingin\nNovember 10, 2012 12:18 am·0 comments\nBible Siar Ding: Matthai 5:1-13\nNannih cu mi phunkip hrangah cite nan si. Sihmansehla cite cu a alnak a ziam asile alter saal a theih nawn lo. Tthathnemnak zianghman a neih nawn lo ruangah hlon ding le pal men ding lawng a si.\n– Matthai 5:13\nHumhimnak in thuthang sia neihnak ihsin mi a tthangsoter saal thei a si. A harhdammi nun daan (healthy lifestyle) timi sungah ei-in ding tirawl le sungah chemical malte an rawi, an telh cih thluh. Sihmansehla, khuahlanlai ahcun ei-in ding rawl pawl uih lo ding le siat lo dingin tikcu caan reipi kilhimnak le retnak dingih an rak hmanmi cu chemical tel loin cite (salt) hi a sibik. Cumi in cite cu a man a khungzetmi le hmin neimi zuar ding thilri (commodity) pakhat ah a canter a si.\nJesuh in A dungthluntu pawl kha, “Nannih cu leilung ih cite nan si” a ti tikah a sim duhmi cu an nitin nunzia kha cite in rawl a thawtter le siat lo dingih a kilhim thei bangin midang pawl hrangah tthanak neih ding khi a si. Cite thianghlim cu a siat thei lo vekin Tifingriat Thi (Death Sea) sung ihsin an laakmi cite in tla daat phunkhat mineral a nei ve ih reipi daih in tthathnemnak a nei thei ve a si.\nPathian in A minung pawl a kawh tikah ziangtiklai caan khalah anmai’ nunphung kilhim dingin a sim ringring ih tuni khal ah cumi cu a danglam cuang lo. Jesuh in Christian sinak hminsinnak pawl (marks) cu Tlangpar Thuzirhnak sungah kimcangzet in a sim: Mi zokhal Amah a neitu ih piang cun an mizia in midang nunnak an ciahneh (influence) thei ding, cuih mizia pawl (characteristics) cu tangdornak (humility), mi nunneem, mi zawnruah thiamnak (gentleness), le dingfelnak (righteousness) pawl tla an si.\nSihmansehla kan raalrinzet a ttul, kan alnak kha ziangti’n kan langter ding timi cungcang ah. Leitlun daan thlun ih kan nung tikah cite vekih kan alnak a man kan ttumter thei. Cule tite bangih kan alnak kha hmakhatte ah tamtuk ih langter kan kiangkap pawl kan burh asile tla an kaang thluh pang ding. Vancung ih a um kan Pa Patian ih in kawh san cu amah le a tikcu caan te (season) ah fimkhurzet le manneizet ih nung ding le Amai’ kilhimnak in kan kiangkap minung pawl ciahneh ding hi a si.\nBawipa Pathian, ka umnak hmunkip ih minung pawl kha\nSiatral lo dingin a kilhim theitu le a ciahneh theitu si in\nmidang pawl Na hnenih hruailuttu dingah in hmang hram aw.\nKeimah hi ka kiangkap kilhim le ciahneh theitu ka si maw?\nAsilole hih leilung sawn in ka nunnak a borhhlawhter sawn so?\nA Tlamtlingmi Peknak


1 Johan 1 (1 John 1)\nJohan cakuat pakhatnak hin hmuitin mi pahnih a nei. Pakhatnak cu ca siartu pawl kha Pathian le a Fapa Jesuh Khrih thawn pawlkomnak nei ih an nunnak dingah a forh. A pahnihnak cu cuih pawlkom awknak a siatter theitu zirhnak dik lo pawl a um ruangah ralrinnak a sim.\nCuih zirhnak dik lomi cu ziang a si tile: hi leitlunih ṭhat lonak hi leilung thawn peh-kaihawk ruangih a ra thlengmi a si; curuangah Pathian Fapa Jesuh Khrih cu leilung thawn pehkaih awknak ngaingai a nei lo, minung bangin taksa ngaingai a nei lo a si, tiin an zirh. Rundamnak timi cu hi leilung nunnak thuhla helhkamnak kan neihmi ihsin luat khi a si, an ti. Rundamnak timi cu ṭhat le ṭhat lo ruangah a si lo; midang duhdawt le duhdawt lo ruang khalah a si cuang lo, an ti.\nHi bangtuk thuzirhnak kalhkih in ca ngantu pa hin Jesuh Khrih cu milai taktak a si ih Jesuh a zumtu le Pathian a duhdawtu cun pakhat le pakhat an duhdaw aw ding a si, tihi thupi zetin a sim.\nThu hramthawhnak (1:1-4)\nTleunak le thimnak (1:5-2:29)\nPathian fa le Satan fa (3:1-24)\nThutak le thutak lo (4:1-6)\nDuhdawtnak ih ṭuanvo (4:7-21)\nNehtu a si mi rinnak (5:1-21)\n1 Johan 1\n1A hramthok ihsin a rak um ciami nunnak ih Thu nan hnenah ca in kan ngan. Cumi cu kan hna in kan theihmi le kan mit in kan hmuhmi a si. Kan mit rori in kan rak hmuh ih kan kut rori in kan rak thammi a si. 2Hi nunnak cu hmuh theihmi ih a rung can tikah kannih in kan hmu a si. Curuangah cuih Thu cu nan hnenah kan rel ih Pa thawn a ummi kumkhua nunnak, kan hnenih theihter a si mi Thu kha nan hnenah kan sim a si. 3Pa le a fapa Jesuh Khrih thawn pawlkomnak kan neihmi sungih nan tel venak dingah kan hmuhmi le kan theihmi cu nan hnenah kan phuang a si. 4Kan lungawinak * 1:4 Kan lungawinak: timi hi nan lungawinak ti tla-in a hrek kutngan cabu sungah a um. kim seh tiah hi ca hi nan hnenah kan ngan a si.\nPathian Cu Tleunak A Si\n5A Fapa hnen ihsin kan theihmi thu le nan hnenih kan phuanmi cu himi hi a si: Pathian cu tleunak a si ih a sungah thimnak zianghman a um lo. 6Curuangah amah thawn pawlkomnak kan nei kan ti nain thimnak sungih kan um a si ahcun kan ṭong in siseh, kan ṭuannak in siseh, thuphan kan per a si. 7Sikhalsehla amah cu tleunak sungih a um vekin kannih khal tleunak sungih kan um ahcun pakhat le pakhat pawlkom awknak kan nei ih a Fapa Jesuh ih thisen in kan sualnak hmuahhmuah a tlengfai a si.\n8Sualnak kan nei lo kan ti ahcun kanmah le kanmah kan bum aw ih kan sungah thutak a um lo. 9Sikhalsehla Pathian hnenah kan sualnak kan phuan ahcun zumtlak le a dingmi a si ruangah kan sualnak in ngaidam ding ih kan mawhnak hmuahhmuah a thiangfaiter ding. 10Asinain sualnak kan tuah lo kan ti ahcun Pathian cu thuphanper ah kan canter ih a thu kan sungah a um lo a si.


PDF Bank Account Phitsak Tum In “Paisa Ka Hlu Duh” Tin A Bum – Meifar\nPDF Bank Account Phitsak Tum In “Paisa Ka Hlu Duh” Tin A Bum\nMyanmar ramsung buainak ah mino ṭhaṭha cu ramlak ah an lut ih meithal kengin thuneihnak latu ralkap pawl an do rero lai. Mipi in an bank account ihsin sumpai an kuat ṭheu ih bawmnak an pe. Cuvek lakah ralkap pawl khal an rak cangvai ve ih PDF pawl ih bank account cu phitsak dan ding an tawlrel.\nAung Myint timi facebook neitu hi zo a si ti cu theih a si lo, ralkap maw a si ding, ralkap lamtang dalan ti cu theih a si lo. Chaung U-PDF pawl hnenah “Sumpai ka hlu duh” tin sumpai hlunak ding bank account a sut.\nChaung U-PDF khalin bank account an rak sim ih Ks.1000 a hlu thu a sim thei, cumi hnu nazi pakhat ah cumi bank account cu a thi hngal. Aung Myint in PDF pawl bum ngah ah a ruat’aw man ding nan PDF pawlin an rak bum ngah sawn.\nPDF in thilthleng ding an theihcia ruangah an hman ṭheumi bank account cu an pe lo ih amai hmang ding lawngah sumpai kuatnak pakhat an tuahcop ih an pek thu pawl an sim thei. Chaung U-PDF in hivek thil a thleng leh ding ti an rak theihcia ruangah ziangkim ah fimkhur zetin an cangvai thu pawl an tarlang.\nSumpai thawhtu zaten an cohlang lo thu khal an tarlang ih an cohlang hlanah zingzoinak nasa zet an neicia ṭheu. Thusutnak phunphun paltlangtu mipi pawl hnen khalah lungawithu an sim ṭheu ih mipi sumpai 50/100 ihsin thokin an kilhim ringring thu pawl theihternak an tuah.\nJapan Tlangval Cu Joker Vekin A Thuamaw Ih Minung 17 A Tuahmawh Hnuah A Sirawk Thu A Rel, A Sirawknak Cu “Mi Ka That Ngah Lo Ruangah” A Ti


Filemon 1 (Philemon 1)\nHnenih Paul Cakuat\nFilemon hi rinsantlak Khristian pakhat a si ih Kolose Kawhhran sungtel a si. Onesimas timi sal a rak neitu khal a si. Onesimas cu a neitu a pu Filemon hnen ihsin a tlan ih ziangti in maw Paul thawn an rak tong aw. Culai ah Paul cu thawngtla a si. Paul ih ruangah Onesimas cu Khristian ah a cang.\nHi cakuat hi Filemon hnenah Paul in a kuat kirmi a salpa thawn rem aw sal dingah a dil ih ngaithiammi salpa dinhmun ih cohlan ding lawng si loin Khristian unau pakhat dinhmun ah cohlang dingin a dil saknak ca a si.\nThu hramthoknak (1-3)\nFilemon a lomnak (4-7)\nOnesimas hrang a dilnak (8-22)\nA netnak cibai buknak (23-25)\n1Khrih Jesuh ruangah thawng a tlami keimah Paul le kan unau Timote in kan rualpi le kan hnaṭuanpi Filemon na hnenah le, 2na innih a khawmmi Khristian unau pawl, kan farnu Apfia le kan ralkappi Arkhippas hnenah ca kan lo kuat.\n3Kan Pa Pathian le kan Bawipa Jesuh Khrih in zaangfahnak le daihnak lo pe hramseh.\nFilemon Ih Duhdawtnak Le Zumnak\n4Ka unau Filemon, thla ka cam tinte ka lo thei ih ka Pathian hnenah lungawi thu ka sim ringring. 5Ziangah tile Pathian minung pawl na duhdawtnak le Bawipa Jesuh na zumnak thu ka thei. 6Na rinnak thu cu midang na sim ve theinak dingah thla ka lo cah sak; cuticun Khrih ih kan neihmi thilṭha hmuahhmuah hi famkim zetin na theithiam ngah ding. 7Duhdawtmi unau pa, duhdawtnak na neihmi in lungawinak le thazaang tampi i pe ih Pathian minung pawl an zatein an thinlung na nuamter ṭheh a si.\nOnesimas Hrang Dilnak\n8Cutiin Pathian minung pawl parih duhdawtnak na neih ruangah le Khrih sungih na unau ka si ruangah na tuah dingmi a si ti ih ka ruahmi cu ralṭha zetin thu lo pe ding ka si nain cuticun ka lo ti lo ding. 9Ziangah tile duhdawtnak na parih ka neih ruangah a dil lam sawn in ka lo dil. Khrih Jesuh ih palai, * 1:9 Khrih Jesuh ih ðpalaió timi hi ’patar,‘ ti tla in leh a theih. Asinain ’palai,‘ tiin a kaih deuh. atu laifangah thawngih a tlami keimah Paul in, 10Onesimas ai-awh in ka lo dil. Amah cu Khrih sungah ka fapa ngaingai a si; ziangtin tile thawng sungah thlarau lamin a pa ah ka cang a si. 11Tuih hlanah cun na hrangah santlaihnak zianghman a nei lo. Sikhalsehla atu cu nangmah le keimah ih hrangah santlai * 1:11 Onesimas: timi hi Grik hmin a si ih ’Santlai,‘ tican a si. zet a si thlang.\n12Atu-ah amah cu ka duhdawtnak thawn na hnenah ka rak kuat. 13Thuthang ṭha ruangih thawng sungih ka um laiah hin, nangmah ai-ih i bawmtu dingah amah hi ka hnenih umter hrih ka duh. 14Sikhalsehla ka umter lo ding; ziangah tile na duh lo cingih i bawm seh ticun ka ti lo ding. Na thinlung thote in le nangmah ih palung in na tuahmi kha ka duhmi a si. Curuangah na lungkimnak a um lomi zianghman ka tuah lo ding.\n15Onesimas thawn caan tawite sung nan ṭhen awk hi ṭhen aw nawn loin kumkhua nan umtlang theinak dingah a si meen ding. 16Atu-ah cun sal ti meen ding a si nawn lo; sal hnakin a uak deuh ngaingai zo: Khrih sungah duhdawtmi unau a si zo. Ka duhzetmi a si. Nang khal in sal a si lawng si loin Bawipa ih sungih unau a si zo ruangah na duh sinsin ding.\n17Curuangah keimah hi na hnaṭuanpi ah i ruat a si ahcun keimah i cohlan vekin amah khal na rak cohlang ve dingah ka duh. 18Thil a ti sualmi le a lo baakmi a um ahcun keimah ih sam dingin ret aw. 19Hitawk ah keimah ih kut rori in, Keimah Paul in ka kuan ding tiah ka ngan a si. (Tuih na nunnak khal hi keimah ih ruangah a si ti cu lo sim ṭul in ka ruat lo.) 20Curuangah ka naupa, kan Bawipa ih ruangah hi ka lo dilmi hi i rak tuahsak hram aw; Khrih sungih unau suak khat kan si bangin ka thin i nuamter hram aw.\n21Hi ca ka ngan phah ahhin ka lo fialmi cu na tuah ding tiah ka zum ih ka lo fialmi hnakin tam sawn na tuah ding ti ka thei. 22Cuih tlunah innkhaan pakhat a ciain i rak ret sak aw. Ziangah tile Pathian in nan zate ih thlacamnak cu a thei ding ih nan hnenah i thlengter ko ding tiin ruahsannak ka nei.\nA Netnak Cibaibuknak\n23Khrih Jesuh ruangah ka thawngtlakpi Epafras in cibai a lo buk. 24Cule ka hnaṭuanpi Marka le Aristarkas le Demas le Luka tla in cibai an lo buk ve.\n25Kan Bawipa Jesuh Khrih zaangfahnak cu nan zate hnenah um hramseh.


Hmaikhuh bun lo cawhkuanter ruangah Palik zung Meisa hri an chat sak | Falam Online Media\nJuly 29, 2020 July 29, 2020 Ni Hnem Sung\t0 Comments\nIndia, Rudraprayag district, electricity department ih hnaṭuan mi pahnih in Kotwali police station le District Judge umnak inn ih electric hri an chat sak ruangah an hnaṭuannak ihsin an cawlhter sung.\nPalik pawl in khuasung mipi pawl, Covid 19 boruak ih thlundingmi Daan an thlun maw, thlun lo ceknak an nei lai ah electric zung hnaṭuan mi pahnih cu mask bun lo in bike an to lai an hmu ruangah an kaai ih cawh an kuan ter.\nElectric zung ih hnaṭuan pahnih cun hmanhmawh zetih tuahṭulmi pawihei kan nei ruangah hmaikhuh kan bun man lomi a si an ti nan palik pawl in paisa 100 veve an kuan ter thotho. Cumi ruangah an pahnih in an lungawi loih cawhkuan tertu palik zung ih meisa hri an chat sak.\nMeisa hri an chat nak palik zung cu district Judge umnak inn khal a si cih ruangah meisa mit nak san, electric zung lam ah an sut cih ih, electric zung lam ṭuanvo neitu pawl in zingzoinak an nei hnu ah hri a cat mi an hmu suak.\nPalik zung lam in thuhla umdaan an thei ciang veten electric zung bawi hnen ah an report ruangah meisa hri chattu mi pahnih cu hnaṭuan ihsin an cawlhter sung a si.\n← Hmunṭhing Ramcaar lak ih Thir Tawtarawt danglam\nIndia – Thla 6 sungah Christian si ruangih Thattuar Mipum 6 an um zo →\nSex workers university kai a theih zo, Official in an ong zo\nRalring : Covid 19 boruak ah Bumawnak Thar a Lar


A Thih Hlante Ah An Hnamaw Ta >>> – Meifar\nA Thih Hlante Ah An Hnamaw Ta >>>\nOctober 5, 2021 admin Leitlun 0\nHong Kong putar kum 84 mi cu a thih hlante ah “Veikhat te in hnam aw” a tiih a nupi in mitthli fawr phahin a hnam hnuah hringnun a suahsan. Cutin an hnamawk lai cu an fapa in arak zuk ngah ih an zuk cu “Goodbye Kiss” tin a lar zet.\nHong Kong Film Festival ah an fapa Xu Yingwei cu leitlun ih zuk mawi bik rak zuk ngahtu tin laksawng an pe. Xu Yingwei ih nulepa cu sentecai an si, kum 7 mi an si lai ihsin an theiaw thok. Cutin tlawng an kaitlang ih hringnun an hmantlang vivo hnuah an neiaw.\nFate an nei ih an tule pawl khal an hmutlang. Hringnun ah buainak, numanak le thil ziangtinkim cu kutkaiaw in an paltlang ringring. An kum a upat hnuah innsang pa cu a damlo ih a bese vivo, amahten khal a feh thei nawn lo ih norleng in an nor ṭheu.\nA nupi in a tlansan thei lo ih naute vekin a duat, rawl a barh ih a kiangah aum ringring. Innsang pabik cu siizung ah an tuamhlawm ringring ih nikhat cu zianghman a thei nawn lo.\nA thaw cu malte te aum lai nan zianghman a thei nawn lo, a kiangah a nupi cu riahsia zetin aum. Cutik lai caan ah a pasal cu ara cang dukdi ih “Veikhat te in hnam aw” avun ti. A kiangih um a nupi cu lungzuur in a mitthli a luang ih a pasal cu a hnam hnuah an ṭhenaw kumkhua. “Goodbye Kiss”\nPhilippines Miss In Fala A Neih Thu A Pholang\nMizoram Ah Raltlan Kum 81 Mi A Thi


Midang pawl - Chinland Today Media\nSeptember 20, 2009 7:10 am·0 comments\nKeimah ih dungthluntu nan si ruangah mi in an lo hmuhsuam, an lo hrem ih thuphan a phunphun an lo puh tikah mi thluasuak nan si. Nan lungawi in nan aipuang uh, ziangahtile nan hrangah tuar man tampi vancung ah ret a si. Nan hlan ih profet pawl khal cu bangtuk ih hrem an tuar zo. – Matthai 5:11-12\n– Thusimtu 4-6\n– 2Korin 12\nKa upat hnu cun, tthaal caan a thlen tinte zarh khat sung ka pu le pi hnenah kan leng ttheu. Sunhnu cu inn dunglam tualrawn ih hridai ihkhun ah zau in ka pu ih ca-uk ka siar ttheu. Ka siarmi pakhat Foxe ih nganmi Book of Martyrs timi a si. Kum note ka si ih ka hrangah siar a ol lo na’n zumnak ruangah thi ngamtu Khristian pawl ih thuhla in i hiipzet. Khrih an zumnak kha taansan le el ding an fial nain duh loin ttihnungza thihnak an tuar.\nHebrew 11 sungah Pathian hnenih zumnak tumpi a neitu pawl ih thuanthu kan hmu. “Midang pawl cu nunnak ttha sawn ih thawhter saal ding an duh ruangah luatnak hril loin hremnak sungih thih an hril sawn (cc.35-16), an hrangah leilung tlun hi umnak ttha a si lem lo,” (c.38). Zumnak hrangah an thi.\nTuni ah, leitlun hmuntin ah Khristian tampi cu cuvek hniksaknak le hremnak an tong ti kan thei. Asinan zumtu mi tampi cu cuvek ih hniksaknak le hremnak cun kan tuar lo. Khrih ka zumnak ruangah hremnak le thihnak tiang tuar ding ti bang sehla ziangti’n ka let ding ti’n ka zumnak ka cek aw ih ka mang a bang ttheu. Paul ih thinlungput vek nei ding ka ruahsan, “Thawngtlak le harsatnak lawngin in hngak hmansehla, (Tirh. 20:23) hmailam a cuan ih a ttuanvo ttheh dingin nunnak ih tlan zuamnak cu lungawi teih hlenh suah ding a duh (c.24). Kannih teh kan nunnak hi cumi vek rin ngamnak thinlungput thawn kan hmason ve maw?\nThinharnak in in khuh, kan lamzin ah,\nThudik le thuhman lamzin a si;\nKan theih tikah kan lung a awi,\nPathian mit-hmuh ah kan lung a awi.\nHremnak lakah lungawi thei ding daan cu\nJesuh sungih lungawinak hawl hi a si.


Ramdang pathian - Chinland Today Media\nFebruary 23, 2010 1:07 am·0 comments\nMihrekkhat pawl in, “ramdang pathian pawl ih thuhla a sim a bang,” an ti. Ziangah cuti’n an ti tile Paul in Jesuh le a thawhsaalnak thu a sim ruangah a si. – Tirhthlah 17:18\n– Mipum Siarnak 7-8\n– Marka 4:21-41\nNisuahnaklam ram pawl ka tlawnlai ah milem zuk ih khatmi biakinn pakhat ah ka leeng. I hruaitu in, “Hih milem biaktu pawl in anmah cithlahtu thawn a bang awbikmi zuk an hril ih a hnenah thla an cam,” a ti.\nKan dung kum rei nawn ah Le Thai timi tlawngta pa ih thu ka siar dah. Amah cu pi le pu bia (ancester worship) mi a si ih a thi zo mi a pi hnenih thla a cam tikah hnemnak a ngahbik. Ziangahtile amah ih theih mi le duhdawt mi hnenih thla a cam tikah pumpak in neel awzet vekin a thinlung sungah a um, ti a si.\nLe Thai cu Vietnam ihsin America ah cazir dingih a rat tikah Khristian lakah a thleng. American pawl ih Pathian cu anmai’ ruahnak parah bunmi thuanthu a bang ti’n a ruat. A hrang ahcun ramdang pathian biaknak a si (Tirh. 17:18).\nVeikhat cu a Khristian rualpi pakhat in Christmas ni ah an inn ah leen a sawm. Le Thai cun Christian innsang ih nun daan a hmu ih Jesuh ih thuanthu an simmi ttha te’n a ngai. John 3 sungih hrintharnak thu a siar ih thu tla a sut hngai. Cuih ni ah Thlarau Thianghlim in i umpi ti’n a thei aw. Netabik ah Christian biaknak cu a dik a si tiah a pom ih Jesuh Khrih cu amah Rundamtu ah a cohlang.\nRualpi in Christian cu ramdang biaknak ih an hmuh tikah an biaknak upat phah in an theih fiangnak dingah thinsau te’n tikcu pek in sim aw. Thlarau Thianghlim in hna a ttuan ding rinsan aw.\nMilai in khawthim sungah lam a hawl,\nTheih lo Pathian hnenah thla a cam ttheu;\nPathian faa Jesuh a ton hlan tiang,\nA netnak ah a nungmi Pathian a tong.\nKhristian pawl ih biakmi Pathian lawng hi Pathian taktak a si.\nTtonttaihnak Sungih Cahnak\nKhukbil Dingin Zuam


Iran in Saudi Arabia Leh US Puh - Chinland Today Media\nDecember 10, 2009 5:56 am·0 comments\nIran Foreign Minister, Manouchehr Mottaki cun an ram Nuclear Scientist, Shahram Amiri ruhlo tu ah US leh Saudi Arabia a puh. Iran Nuclear Scientist Shahram Amiri hi Iran Atomic Organization ih mi pawimawh zet pakhat a siih, Saudi Arabia ramih Muslim sakhua biaknak khawm nakah telve dingih feh nakah ruk hlo a si.\nIran Foreign Minister, cun himi thu ah US cu a rolh aw tengteng dingih a zum thu a simih, Shahram Amiri ih sungte pawl leh Iran mipi pawlih thin natnak theih thiam sakin hi an mi rukmi pahi suah dingin US cu a phut.\nIran Foreign Minister, Mottaki ih thusim mihi Islamic Republic News Agency in an ti suakih, hi Scientist Shahram Amiri thu ih tlunah tui kandung naite ih Geargia ramih an kaih mi Iran rammi Amir Hossein Ardebili ih thu khal reltel in Ardebili khal suah zamrang dingin US cu phutbet ih US in ralthuam tolh ru ih an puh nakcu zum tlaklo phuahcawp leh puhmawh ding hawlnak men a si a ti.\nTuihlan khalah Iran Defence Ministry, ih an mi pawimawh zetih an ruahmi Ali Reza Asgari cu kum 2006 ah khan Syria ram a tlawn laiah rukhlo a siih, khami thuhla khalah Iran cun Isreal leh US a rak puhzo.\nHimi laiah Saudia Arabia cun Iran in a puhnak thucu ngaithlak tlaklo leh zum tlaklo a siih, ram pakhat hruaitu in hivek thildiklo thuphan thu a rel suakcu a ning zah thlak ih a thusim mihi sutkir sal dingin Iran Foreign Minister, cu an ngen ve.\nSaudi Arabia Foreign Ministry, thupuangtu, Osama Nugali cun Saudi Arabia ramih Muslim hmun thianghlim Mecca ihsin Shahram Amiri rukhlo a si ti ih, Iran in a timi hi thutheih fiangnak zianghman neilo in a relsuak menmi a si a ti.\nSaudi Arabia Ministry cun Iran Scientist Shahram Amiri a hlo tiih, thu an than veten an ramsung sii zung pawl leh a umnak dingih an zum nak hmun pawlcu Cozah thupek nakvek in hawl thluh a siih, Curuangah himi thu ih mawhphur tu ih Iran in Saudia Arabia a puhcu a thil tisual tumbik a siih, a tongkam sutsal dingin Saudia Arabia cun Iran a phut salve.\nUS Hnenah Cuba A Lungawi Lo\nUS ram Cozah zohthup tuleh thingthla tu ih an puhmi Cuba rammi Ramon Labanino leh Fernando Gonzalez kum 1998 kumih Miami ih US palik pawlih an kiah micu US court in an thu a relsakih Labinino hi a damsung thawng thlak dingih thu relsak mi a siih, Asinan kum 30 thawngthlak dingin an tthumsal ih, Gonzalez khalhi kum 19 thawng thlak dingih an timi cu kumkhat an tthumsak salih kum 18 thawngtla dingin an relsak.\nRamom Lebanino leh Fernando gonzalez hi Cuba ramih Fidel Castro ih Cozah hnuaiih mi ramdang thlingthla tu leh zoh thuptu Cuban Five an timi ih tel an si. Himihlanah an mai rualpi Antonia Guerreber khal an kaiih a damsung thawngthlak dingih an timi a si nan tuikum October thla ah khan kum 22 thanwgthlak dingin an tthum saksal.\nUS in a kaihmi Cuba minung pawlhi an thawng tlak dingcaan US Court in ti nepsak hman seh la Cuba Cozah cu US parah a lung a awi thei cuanglo ih, Cuba Cozah cun an ram minung pawl US in a kaih ih thanwg a thlak mi pawlhi thilsual tuahmi zianghman an neilo tiah a ttang feufeu laiih, Cuba National Assembly President, Recardo Alorcon cun hipawl hremnak US in a ti nepnak ruangah Cuba Cozah cu a ti lungawi cuanglo ih, thilsual tilo nana na US in a kiah ih thawng a thlak cu thil diklo a siih, a suah tengteng ding a si ati\nJapan Ram Politics Din Hmun


Tamu Ah Chin-mi Accident Tawng - Chinland Today Media\nTamu Ah Chin-mi Accident Tawng\nJanuary 25, 2012 4:10 am·0 comments\nMizzima | January 25\nIndia le Kawlram ramri ihum Tamu le Nan-phalung lak ah kehnihnei (motorcycle) pahnin an teihawk pang ruangah pahnih thiin a dang phnih in hliamhma an tuar phah a si.\nTamu le Nan-phalung khau lak ah kehnihnei (motorcycle) pahnih cu January 23, tlawngkaini khat ah an teihawk ih pahnih in hliamhma nasa zet an tuar phah ihhleiah a hmunah pakhat a thi cih a si.\nHi accident cu khua pawn Lilawn kiangkap ah asi ih keihnihnei pakhat sawn a mawngtu cu a hmunah a thi cih ih pakhat sawn khal zato ih tuamhlawm a si hnu January 24, tlawngkaini hnih ah a thih ve cih a si.\n“ Keihnih nei veve an tiehawk ih pahnih veve an phuraw. An accident-naksan tak hi cu theih a si lo nan palik pawl cun dan an tat ding. Kehnihnei pakhat sawn ahcun minu veve an to ih a dang pakhat sawn ah cun mipa veve an to. Hi hmun hi accident tamnak hmun a si hrimhrim. Kum dang khalah an accident theu ih mithi khal an tampi.” tiah thutheitu pakhat cun a rel.\nHi accident tawnnak hmunih thi cu Tamu Zi-tan veng ihum Salai Hlan Khu Pawng (28) asi ih a dang kehnihnei mawngtu cu kum 30 hrawngih upa minu an si ih Tamu emergency mina zohkhennak hmunah zohkhen rero lai an si.


Profet Zefaniah ih thusim caan cu 650 BC hrawngah a si ih 621 BC kum siangpahrang Josiah in biaknak remsalnak a tuah hlan deuhte kum hra hrawngah sisehla a bang. Hi cabu sungah hin profet dang pawlih sim ciami khal a tel ve. Cumi cu Judah pawl in khawzing dangdang an biak ruangah Pathian in a hrem ding; cun Bawipa in miphun dang pawl khal a hrem ding, cule Jerusalem cu a siat ding nain remsal leh a si ding ih a sungah mi nunnem le mifel pawl an um ding, tiah a um.\nPathian ih thuṭhennak ni (1:1-2:3)\nIsrael kiangkap pawl harsat an tonnak ding (2:4-15)\nJerusalem harsatnak le tlennak a ngahnak ding thu (3:1-20)\n1Amon ih fapa Josiah in Judah siangpahrang a ṭuan laiah Bawipa ih thu cu Zefaniah hnenah a ra thleng. Zefaniah cu siangpahrang Hezekiah tesinfa a si ih a pupa pawl cu Amariah, Gedaliah le Kushi an si.\nBawipa Ih Thuṭhennak Ni\n2 Bawipa in, “Leilung tlun ziang hmuahhmuah hi ka siatsuah ṭheh ding, 3minung siseh, ramsa siseh, vate le nga tiangin ka tisiat ṭheh ding. Mi ṭha lo pawl ka dirhthlak hai ding. Minung cu ka cimit ding ih pakhat hman an luat lo ding. Bawipa keimah in ka ṭong zo.\n4“Judah mi le Jerusalem mi pawl ka hrem ding. Baal khuavang an biaknak a taangsun mi khal ka siatralter ding ih Baal khuavang a riantu khawvel puithiam pawl cu zohman in an thei nawn lo ding. 5Inn parah kai tahrat in ni le thlapi le arsi a biatu pawl cu ka siatsuah ṭheh ding. Keimah i biatu le ka hmin rinsan in siatsertu a sinan Milkom khuavang hmin in siat a sertu lala cu ka siatsuah ding a si. 6Keimah i tlansan ih i thlun nawn lotu le ka hnenah ra loin keimah thu i ra ron lotu pawl cu ka tisiat ṭheh ding,” tiah a ti.\n7 Bawipa ih thuṭhennak ni cu a nai a si. Curuangah a hmaiah daite’n um uh. Bawipa in a miphun pawl cu thawinak ih pek dingah a tum ih Judah ram siatsuah dingah ral pawl a sawm a si. 8 Bawipa in, “Thawinak pek ni ahcun siangpahrang fapa pawl le bawi pawl le miphun dangih nunphung daan a thluntu pawl cu ka hrem hai ding. 9Lawki mi vekin khuavang a biatu le an bawipa ih inn sungih thilri khatte ih a umnak dingah mi a thattu le ruk a rutu pawl cu ka hrem hai ding.\n10“Cuih ni ahcun Jerusalem ih Nga Kotka ah ṭah thawng nan thei ding. Tuah tharmi khawpi veng ah aihramnak nan thei ding ih tlangpar ah ri durdo ih a tlumi thawng nan thei ding. 11Cumi nan theih tikah nannih khal ṭap uhla ai rero uh; nannih khawpi thuailam ih a umtu pawl cu; ziangahtile sumtuahtu pawl cu an thi ṭheh ding a si.\n12“Cuih caan ah mei-inn keng tahrat in Jerusalem cu ka hawl ding. Mah le mah zum-awzet le hnangamzet ih a umtu pawl, ‘Bawipa cun zianghman a tuah dah lo; a ṭha khal a tuah lo, a sia khal a tuah lo,’ a titu pawl cu ka hrem hai ding. 13An lennak cu lon ṭheh a si ding ih an inn pawl cu siat ṭheh a si ding. An sak rero mi an inn pawl cu an hngak dah lo ding ih an phun rero mi Sabit hri ih Sabitti cu an in dah lo ding,” a ti.\n14 Bawipa ih ni cu a nai zo: a naizet zo ih reilote ah a ra cing ding. Cuih ni cu siatnak ni a si ding, ziangahtile ralkap ral ṭha bik hman beidong in an ṭap ding. 15Cuih ni cu thin ai-thok ni a si ding, harsatnak le vansaanglam ih um ni, siatsuah ni le hloral ni, thimnak ni le thinpih ni, ni dum le khawdur ni a si ding. 16Raldonak thawmvang le tawtawrawt thawngin a khatmi ni, ralkap pawl in ralhruang in kulhmi khawpi le ralvennak innsang pawl an do ding ih an do phah ih an au-nak in a khatmi ni a si ding.\n17 Bawipa in, “Minung parih siatralnak ka thlenter mi cu a nasa tuk ding ih mi hmuahhmuah mitcaw bangin an vak ding. Ka parih an sual tuk zo ruangah an thisen tidai bangin thlet a si ding ih an ruak cu leilung ah an thu an ṭawtralta ding a si,” tiah a ti.\n18Cuih ni, Bawipa in a thinhengnak a langter ni ahcun an sui le an ngun in zohman a run thei hai lo ding. A thinhengnak meisa in leilung pumpi hi a kang ding a si. Leilung tlun ih a ummi hmuahhmuah hi rinlopi in an nunnak a cemter ding a si.


Hmun Hlapi A Thleng Hnu Lawngah Motor Sungah A Nupi Aum Lo Ti A Thei, Palik Hnenah “Motor Sungah Ka Nupi A Hlo” Ava Ti – Meifar\nMolcenak hi zokhalin kan nei thluh, a luarkai le luar lo ti men a si. Thinhar caan le upat hnuah molcenak hi a luar deuhdeuh. China pacang khal a molce tuk ruangah a nupi a theihhngilh.\nChinese New Year hmang dingin an feh ih lamlak ah an cawl lawk, a nupi in a phone le a bag pawl cu motor sungah a tan. Cutin an poksuak sal tum ih a nupi cu motor dunglam ah a to zo ah a ruatsual ruangah a fehsuak.\nHmun hlapi kilometers 200-300 hrawng a thleng hnu lawngah a motor dunglam cu avun zoh ih a nupi cu arak um lo ruangah a mangbang tuk. Ti ngaihnak a thei lo ruangah kiangkap palik sakhan ah mihlo thubuai ava thehlut, a nupi cu motor sungah a hlo tin a sim thei cu palik pawl khal an luzing thei.\nTraffic police pawl an phone kual vivo ih Hubei province motor cawlh hmun pakhat ah a nupi cu an va hmusuak. Cutin a nupi thawn an tongaw sal ih ziangdang rel ciamco ding khal an thei lo ih an hni ciamco.\nA nupi in “Phone ka keng lo ih ka pasal ih phone number khal ka thei nawn lo. Ka ti theimi umsun cu zanvar parking ah ka to, ka pasal in motor sungah ka um lo ti thei lohli hram seh tin thla ka cam” a ti.


Juventus Ralrinnak Petu Ajax Laitlan De Jong – Times Of Chinland\nAjax laitan De Jong cun Champions league quarter final ih an do dingmi Juventus cu tihnak a neih lo thu a rel ih semi final lut ding khal in caan thazet kan nei ve tiin ralrinnak a pe.\nDe Jong hi Barcelona ih lei fel zo mi a si ih Ajax hrang tui season cem tiang lawng a lek ding.Season cem veten a club thar Barcelona ah a lut dingih laliga lam ah a taal ve thlang ding.Ajax cun Champions league sungsuak dinhmun ah champion lai Real Madrid an rak dawisuak ih quarter final ah Italy club tha Juventus an do ding.\nJuventus an do ding thu ah laitlan De Jong cun semi final lut dingin caan thazet an neih thu a rel ih Juventus cu Ajax an ton ruangah lungawi hiahhiah ih um men lo dingin ralrinnak a pe.\nDe Jong cun ,”Tui season champions league zuamawknak ah Juventus hi do harsa zet pawl an si ding tiin ruahnak ka nei.Atletico Madrid thawn an puai khal ka rak thlir ve ih an lek tha ngaingai.An tang thei zetih player tha tamzet nei an si.\n“Tui season champions league zuamawknak khalah Juvenus hi champion zum zetmi an si ko ding,Asinan Real Madrid khal champion zum zetmi an si nan, kan rak dawisuak men.Ka rel duhmi cu Juventus lawnglawng rinsan a theih lo ih kannih khal semi final lut dingin caan thazet kan nei ve tiin ka ruat.\n“Champions league quarter final hrang Ajax in do ding cu Juventus hrang lungawinak le phur hiahhiahnak tla a si men ding,Asinan Champions league ih kan lehnak pawl an zoh tik ahcun in nautat ngam lamlam lo ding a si,” a ti.\nZidane In Real Madrid Nehnak A Copi Hngal


Sport News - Chinland Today Media\nJune 8, 2010 5:16 pm·0 comments\nFernando Torres: Leitlun thuthangca tamsawn in ‘Liverpool’ a suah san mai a zum lai ah Torres ih agent Jose Antonio Peton cun 2010-11 season khalah ‘Liverpool’ ah a lek ding tiah a ti.\nSpain ram suak Torres hin ‘Liverpool’ a umlai hmuahhmuah ah a umnak club cu a sawisel dah lo ih, Liverpool khalin dawi suah an tum dah lo tiah Jose Antonio cun a sim bet. Asinan Torres cu ‘Liverpool’ ih a contract a cem ruangah mi tampi cun club dangin an lei an zum ih, ahleice-in Chelsea cu Torres lei duh ti ih zumbik a si.\nTorres hin 2009-10 season sungah vei (32) a leknak ah goal (22) a thun ih, Premier League vial ahcun vei (22) a lekih, goal (18) a thun. Torres cun Liverpool manager ‘Rafael Banitez ih ruahnak cu thupi tukih ret loin, “2009-10 season harsatnak cu ka hngilh duh ih, World Cup ah kan ram hrang nasazet in ka zuam sal ding” tiah a ti.\nFrancisco Alcacer: Arsenal cun Valencia club ih Alcacer (kum 15) cu hmailam can hrangah lei a tum. Cesc Fabregas khal sterling pound 80 million rori in a lei ngam. Barcelona cun Fabregas hi sterling pound 40 million in lei an rak tum rero. Arsenal cun Bolton defender ‘Gary Cahill’ khal lei an duh ih, Bolton cun sterling pound 14 million an ngen.\nMourinho in Real Madrid a zohkil ding\nNikola Zigic: Birmingham City cun Valencia club ih Nikola Zigic cu sterling pound 5 million ih lei dingin biak awknak an tuah zo. Nikola hi 6 feet 8 inches lai ih sang a si.\nStephen Ireland: Manchester City ih midfielder Stephen Ireland cun a umnak club ih thuneitu pawl hnenah ‘club’ suahsan dingin a dil. Stephen cun ‘Manchester City’ hrangah ‘first-team’ ih a tel ban lo ruangah suah a dil tiah thuneitu pawl cun an sim.\nDiego Tardelli: Brazil culb ‘Atletico Miniero’ cun Liverpool le West Ham pawl hnenah ‘striker dingah Diego tardelli’ cu sterling pound 5 million in a dil. Liverpool le West Ham in zianghman an sim thei hrih lo.\nJose Maria Guti: Blackburn cun Real Madrid ih Jose Maria Guti leinak dingah sumpai a sam ih, an club sungih midfielder Vince Grella (Australia) cu Turkey club Galatasaray hnenah zuar a tum.\nFernando Torres Italy Club AC MILAN Ah Lek Ding\nSpain Ram Hrang Confederation Cup Sittu Ding Coach In Hril Zo\nTulai Leitlun Lehpannak Lam\nEngland Ramsung Ah Ka Cam Duh Hrihlai, Chelsea Interim Manager Rafael Benitez\nFernando Torres Match 4 Hrem Ding\nFootball Club (Premier League) sunglam thu lawrkhawm


European Commission In Bawm Ding - Chinland Today Media\nMay 17, 2009 9:43 am·0 comments\nPakistan leh Taliban pawl do awknak cun reh lam a pan thei cuanglo ih, an do awknak hmun Swat Valley leh hmun dang dang ihsin Civil mi 8,34,000 hrawngcun himnak hawlin an Inn leh lo pawl an suahsan rero.\nHi Civil mipawl tuamhlawm leh bawmnak dingah European Commission cun dollar Million 7 leh 5,00,000 a pe ding. European Humanitarian Aid Commissioner, Louis Michel cun do awknak hi a sosan vivo ruangah Pakistan ram ah hin ralthuam meithal ih thih nak tlun ah harsat mangbang nak ruangih thihnak lamzin hi a kau vivo ding a si a ti.\nHi do awknak hmun ihsi Civil mi tlansuak pawlhi an zan ih nak puan leh an hruh ding hnipuan hman lata manlo ihtlansuak tamzet an um ruangah bawmnak pek an tul zet a si a ti. UN lamin an simnak ah cun hi do awknak Swat Valley hmun ihsin colhni kar hnih sungah minung Miilion 1 hrawngan tlansuak zo ih cumi sungah 80,000 hrawngcu UN in umnak hmun a tuahmi Madan ah an um a si a ti. Bawmnak hna tuantu pawlcun khaw hrek khat tla ah cun minung zo hman umlo nak khal a umih Nauhak pakhat zeng cu a feh thei lo ruangah a sungkhat pawlin hmun him lam panih an tlansan mi Inn pakhat sungih an sar thu an sim.\nPakistan Prime Minister Yousuf Raza Gilani cun tui tum an buai nakhi kum 1947 ih India leh Pakistan rak do awknak ih mipi harsat nak a thlen vek a thlen theithu a simih tui dinhmun ah himi buainak leh harsat nak pawlhi tifel mai a harsat ding thu khal a sim. BBC Correspondent, Barbara Plett cun mipi pawlcu Inn leh lo tlansuah san an si ruangah himi do awknak a reh zamranglo a si ah cun harsat nak leh buainak lamzin cu an hmaitawn vivo lai ding a si ati.\nPakistan Ralkap leh Taliban pawl do awknak ah hinTaliban pawl minung 700 hrawngan thi zo ih Pakistan ralkap minung 200 zikte an thizo tiah an sim.


Surbung Airport Thuhla Theih Ṭha by Steven R Sunthang | Falam Online Media\nJune 29, 2020 admin\t0 Comments Surbung Vanzam Tualrawn\nSurbung Airport tiin vanzam ṭumnak picang Chinram in kan neihthei hi lungawiza ngaingai a si. Hivek cangsuak thei dingin ruahnak, thazang, sumpai le mai` titheihmi ciar ih ṭan rak latu zate parah Pathian in thlawsuah lo vur hramseh.\nNavigational Aids test le Flight procedures tests an ṭheh thlang ding. Cutin, a ṭhabik le remcangbik Flight Procedures (Approach, Landing, Take Off & Departure Procedures) hrilfelsal ding a si.\nCui` hnuah Pilot zate thlun dingmi proccedures (documentation) ca in an ngan/pungsuai a ṭul lai. Cuṭheh in International Civil Aviation Organisation (ICAO) ih pekmi Airport Code (zumnak ah VYFL a si men ding) le, IATA Code khal ngah ṭual lai a si. Visual Navigational Chart & Jeppesen Chart tivek pawl tla tuah ṭul tampi a umlai. (Lai ṭong ih kan neih lomi pawl Mirang ṭongfang ka telh hnuaihni ih in rak theithiam hram uh).\nJune 26 ni vanzam thawn an test laiih Windsock (Thlitahnak) ka rak hmuhmi vek asilen thil hrang a nazet 15nm/h (27.7km/h) tluk a si. Navigational Aids thawn pehpar awin, Surbung Airport ih bunmi cu VOR/DME (VHF Omni-directional Range & Distance Measuring Equipment) a si. Falam kiangkap ih mero pawl hi Cumulostratus (ft 2000 -ft) le Nimbostratus (ruahsurnak mero) an si tlangpi.\nAirport leilung sanlam (Airfield elevation) len ft 6000 a si tikah, VOR/DME lawng thawn cun kum khat ah thla zianghmuah sung hman a theih ding timi a fiang hrih lo. Jeppesen in GPS chart in tuahsak thei sehla a ṭhasinsin ding. Duhthusam cun, Instrument Landing System (ILS) nei thei ding tiang kan zuam vivo a ṭul lai timite kan theihhngilh lo a ṭha ding.\nSurbung Airport kan neihthei hi Falam ti-aw pawl uan-awknak ding si loin, Chinmi zate hrang ṭhathnemmi Chinram ṭhansonak ding le lungrualnak ding sawn si hramseh. Pengdang rualpi pawl an lungawi ka hmuh tikah ka lungawi sinsin.\nCumi party, cumi pumpak ih thiltithei ruangah tivekin FB le Social media ah canganmi hmuh ding a um ruri ih a poizet. Thungaite cun, Chinmi pawl ih thuneihnak le an neihmi sumsaw ih tuahmi si loin, miphundang hnenih dilcop ih neihmi a si ti tla politician ṭhenkhat le hmin ṭhat rak cuh duh pawl in theithiam in tlawmlakdan tla thiam hai sehla thilṭhazet a si ding.\nDecember 2012 kum ih Thuthangca rak nganmi le mipakhat ih email in kuatmi ka run tar. Kan pa le san ihsin rak thok rero zomi a siih, tui` project tlamtlingnak cu NLD cozah kai hlan USPD sanlai CPP MP sanlai ihsin a si. Curualrual in NLD cozah ṭuanlai ih ṭhehmi khal a si. USPD, NLD,CPP le ziang Party hman ih rak tel lo Chin pacangṭha, Falam pacangṭha le kiangkap khawmi tampi ṭanrualnak/zuamnak, thlacamnak ih a ra cangsuahmi Pathian thlawsuah – Surbung Airport a si.\nzuk – Piang photography\n← TikTok app in iPhone hmangtu pawl ih DATA Fir\nBualRawn 22 tiat Siizung thawn Delhi in Covid -19 Do Ṭan →


Ye-U Tiva Ah Ruak An Sar Lala, Ruak 100 Lenglo An Sar Zo – Meifar\nYe-U Tiva Ah Ruak An Sar Lala, Ruak 100 Lenglo An Sar Zo\nSagaing, Shwebo District, Ye-U tiva ah mithi ruak an sar rero thu tualsung mibawmtu pawlkom in media hnenah an sim thei. Ṭhenkhat ruang cu an innsang pawlin an va la ih an phum, ṭhenkhat cu latu an nei lo ruangah mibawmtu pawlkom in an phum.\nMithi ruak tam sawn cu mi kuttuar ih thi ti an taksa hliamhma ihsin a theihtheih. Tualsung mibawmtu pawlkom in, “Mithi ruak hi a burpi in asilo, nikhat ah ruak pakhat / pahnih tla a si. Ruak 3 kan hmuh caan khal aum, an zuk khal kan tarlang paih nawn lo.\nTidai a tam ruangah harsa zetin kan thiarsuak ṭheu, ralhrang in thuneihnak an lak hnu thla 7 sungah mithi ruak 100 lenglo kan sar zo tin ka ngakhum” a ti. April thla sung lawngah mithi ruak an sar tam zet.\nApril thla sung lawngah mithi ruak 12 an sar zo. Mithi ruak ṭhenkhat cu kiangkap khuami an si, dalan le theihlo mi pawl an si. Ye-U tiva kiangkap ah ralhrang le tualsung mipi ralkap pawl an kapaw ringring.\nDelhi Ah Mizo Tleirawl Cu Misual Kut Ihsin A Tlansuak Thei\nAn Doawknak Ah PDF 5 An Thi, Ralhrang 10 An Thi


Mindat Khawpi Sungah Ralhrang Pawl In Mipi Dawr Le Inn An Bauh Ih Thil An Ru – Vapual Auaw\nChin ramkulh Mindat khawpi sungah ralhrang pawl an cangvai maksak deuhdeuh ih minung um lonak inn le dawr pawl cu an bauh siat hnuah thilri an ruksak. Hivek cu Mindat khawpi an lak ni may 15 in an tuah thokmi a sinan, may 22 sun ah rapthlak tukin an cangvai bet.\nRalhrang tih in khawpi suahsan an tam tikah inn lawng, dawr lawng tivek a tamih cumi pawl cu ralhrang pawl in may 22 sun ah an va bauh siat vivo. Eicop dawr in an duhmi eiin , thuamhnaw dawr in an duhmi thuamhnaw, phone dawr in an duhmi phone tivek an lak hnuah lamzin le inn hmai ih retmi mawtaw le bike tivek khal an siatsak vivo bet.\nKhawpi sungih umsun pawl cu duhduh in leng an suak ngam lo ih inn sungah a relh in an relh ve. Ralhrang pawl cu deh ding hawl in a sun ,a zan an tawivak. Cuvek ruangah remcanlonak ruangih khawpi suahsan thei lo pawl khal ngaihtuah um zet an si. Cutilai in khawpi suahsan pawl cu hramlak ih um an si ruangah eiin tlunah umnak ding hrang an buai tuk. Ralhrang an tam tuk ruangah duh vekin bomnak khal pek a theih lo.\nRalhrang cun may 13 in Mindat peng cu martial law a rak phuangih may 15 in an uk thok. Mipi humhimtu pawl cu mipi ruat tukah may 15 ah dung an rak sip lawk ih may 19 in lamlak ih um ralkap pawl cu an do thoksal. May 21 khalah mipi humhimtu le ralkap pawl cu Mindat khawpi in peng 30 hranwg hla tlukah an do aw ciamco. Cumi ah mipi humhimtu lam 1 a thi ih ralhrang lam 3 an thi tiah than hmaisa a sinan, neta ah lamzin ih an phummi pawl kan siar tikah ralhrnag thi cu 5 an kim tiah mipi humhimtu cun thu an suahsal a si.


Kumthar thawhkehnak (By-A.Thawng Hlei) - Chinland Today Media\nKumthar thawhkehnak (By-A.Thawng Hlei)\nJanuary 2, 2009 7:57 am·0 comments\nKUMTHAR: A THAWHKEHNAK, AN HMAN DAN, LE ZIR DING MI\nChin Christian Community, Philippines\nJanuary 01, 2009 (10:00 am Worship Service, Reformed Baptist Church, Cubao)\nBy Anthony Thawng Hlei\n2009 January ni khat, kumthar ni sunglawi zingkhawm can ah thutawi simnak ka co ngah ve ruangah kan Falam hruaitu upa pawl hnenah siseh, kumthar ra lawmtu nan zate hnenah siseh lungawi thu ka sim ih Pathian ka thangthat. Kumthar hi puai kan neih mi lakah ni sunglawi le thupizet pakhat a si ve.\nHih kumthar can hi kumhlun bye-bye kan ti can le kumthar cibai kan buk can a si. Hih can ah a thahnem lo mi le hmantlak lo ruahnak le nunziaza pawl dungtun ih kan nunnak cu Pathian khawkhan vekih hmaiton ngam ding a thupi ngaingai.\nHi tluk thupi mi kumthar hi ziangtik ah zo pawlin an rak hmang thawk? Ziangtin an rak hmang? tile ziangmi kan zir ding? ti pawl hi tuizing ah tawiten ruah-awk tlang ka duh mi a si.\nKumthar an rak hman thawknak tikcu can hi a cekci theih asilonan ngankhum mi thuanthu vek a si ahcun BC 2000 hrawngah Babylon mi pawlin an kumthar cu March thla-de ah an rak hmang hmaisabik ti a si.\nHihi hnah-no cerh-thlak can, thlaici cin le thlairawl keuh can a si. Can a rung herkual vivo ih Rom mi pawlin March thla ah an run hmang pehzom nan uktu an thleng awk vivo vekin a ni le thla an run thleng so vivo ve ih Ninu herliam dan thawn neta ah a milh-aw nawn lo.\nCutin Rom cu leitlun ah ni tla nawn lo ram a rung si hnu BC 153 ah Roman Senate cu an pumkhawm aw ih January ni 1 cu kumthar siseh tiah thu an relcat. Cun, BC 46 ah Julius Caesar a hung Lal tikah January ni 1 cu a nemhnget.\nZiangah tile January timi cu Rom pawlih pathian Jenus hmin bun mi a si ih a sullam cu ziangkim thawhkehnak, lei le van sangka kiltu pathian vekah an ruah mi a rak si.\nJenus cun mithmai 2 a nei:\npakhat cu hmailam a cuan (future) ih a hmai pakhat deuh cu dunglam a cuan. Curuangah Caesar cun January hi kum thawhnak ongtu “sangka” ah remcangbik in a ruat. Hih kumthar puai ah kumhlun thlir kirsalnak le kumthar thlir sung nak ah hman a si. Hih January thla ih kumthar hman duh lo ruangah Kalile pengah thihnai tiang a rak luang dah.\nCan a rung rei vivo ih Gregory XIII in Pope a hun tuan tikah March ni 25 hi Kumthar ni ah a thlengsal ih a ramsung hmuahhmuah ah a than.\nAsinan remcan lonak a phunphun ruangah neta deuh ah January ni 1 cu Kumthar ah run hman sal thotho asi. Julian Calendar ah kum khat sungah ni 365, nazi 5, minutes 48 le second 46 a um.\nCutin Rome acozahpi in January ni 1 ah Kumthar a run hman lanta tikah Khristian pawlin hih zumlotu pawlih kumthar puai hman mi hi hmanpi ah a tha maw tha lo timi thu-el awknak cu Kawhhran sungah a rung um thlang. Ziang asi hmanah hrial theih a si lo mi hih kumthar an hman tikah Khristian dan uar in run hman thawk ve a si. Cutin German pawl cun 1700 ah, Great Britain cun 1752 ah, Sweden cun 1753 ah an hmang thawk ve thlang.\nNisuahnak lam biaknak a si mi Hindu, Taoist, Buddhist le Moslem pawl cun Kumthar Calendar cu Khristian Calendar ah an ruat thlang. Asinan thinlung aw-tawm lo ten an hman tawmpi ve thotho. Japan cun 1873 ah, China cun 1912 ah an run hmang ve ih Eastern Orthodox a si mi Russia cun 1924 ah an hmang thawk ve thung.\nHman Daan Tlangpi:\nKan simzo vekin Babylon pawlih Kumthar cu ni 11 sung rori maktara ih rak hman a si ih ni khat hnu ni khat hmuitin dangdang nei ih rak hman a si fawn.\nA tlangpithu in Kumthar an run hman so vivo tikah:\nKum thar thu-bawhcatnak le thu kamnak (new year resolution) can ah an hmang.\n1886 ah cun Kumthar ni ah Rose pangpar mawi cei-mawi zuam-awknak in an hmang. 1902 ah Kumthar bawhlung sit zuam-awknak in an hmang thawk ih 1916 ahcun bawhlung sit hi a puai ih thupi zetah a cang thlang.\nHlan laipi ihsin Greek pawl cun Kumthar hmuhsaknak ah naute an hmang ih kum hlun hmuhsaknak ah pitar-putar an hmang.\nAn zu pathian Dionysius sunlawihnak ah naute cu bawm sungah an retih an pathian suah can hmuhsaknak ah an hmang, hihin thlairawl pathatnak a suahter in rak ruah asi [kumhlun=angki dum le hmelsia, kumthar=angki rang le hmel mawi drama vek]\nJudah pawl cun an kumthar Rosh Hashanah ahcun kumhlun ih tisual palh mi thlir kir salin kumthar ah thadeuh mawideuh ih nun zuam aw dingin an tiamkam aw theu.\nLaimi pipu pawl vekin, Tuluk pawl khal in an kumthar (Jan 17-Feb 19) ah meifar vangin khawsia khuavang pawl dawinak an nei.\nAn sangkapi le sangkate parah cahnah thawn tacik khen in thlarausia kum thar sungah an inn ah lut thei lo dingih kham asi ve fawn (Tulai cet-ttek-nung hnatuan [technology] san ah cun meifar van ai-ah meitleu kah [fire-work, mii-paan] hman a si thlang).\nMiphun hrek khat pawl, a hleice in American pawl cun kumthar zing ih an ei-in cun kum khat sungih an nun thlawsuah a co ter thei vekin thil tha lo a thlen ter thei tin an ruah ruangah kumthar zing ih an rawl ei mi hi thupizet in an rak ruat ih an hril deuh theu.\nTuisun ih kan kumthar Vok thah mi le Lai suan thawn san khat nun ah kumthar puai!(Johan, Piang Bik, Adam, Ruat Cawk, Cuangpi, Lura, Thara le kan fala pawl thawn zate ih bom-awk hluarhlo ih suan a si sap bai…kum thawh ttha ee..hui..ha hai..ha).\nMihrek cun kumthar zing ih an inn ra leng hmaisa bik tu le an ton hmaisa bik mi minung le a “hmin” hi an kum thar “van” that /siat a thlen ter tin an ruat fawn (eg. Len Kham, Zun Ling, tvk—bulpak hmin ti hrim silo in kan fiangnak ah hman mi a si).\nRom mi pawl cun zu le sa thawn nomcennak can ah an rak hmang nan Khristian pawl cun thlacamnak le rawl-ulh nak, thiltha tuahnak le nun thleng thar-tuaithar awknak can ah rak hmang dingin thupizet in an fawrhfial aw thung.\nZir ding mi hrek khat:\nKan Khristian zumnak, thupom, serh le sang leh puai pawl hi mah le miphun, khua le ti ih nunphung thawn thenhran theih asi lo zia a lang ter. Pipu daan, khawvel dan a si tiah “tih” ding le “hlon” thluh ding a si lem lo.\nKhrih sunlawinak puai ah hmuihmel cuan ter in a tul le a muril thleng ding a si ko. A muril thleng tullo ih a lengphaw lawng thleng tul khal a um ko ding. Tahthimnak ah, kan pipu pawlih an rak sunsak mi thlailam, khuangcawi, fangza aih, tvk pawl hi ziangtin Jesuh thuthangtha thawn milh-aw in kan nung ter sal ding?\nCulak lai ah Khristmas le kumthar puai tvk tuah a tul lo tiah au-pi tu kan rak um hi kan Khristian-nak cu kan nunphung, kan khawtlang le zatlang nun thawn saidan tertu a si ko lo pei mw? Cite kan sinak khui ah ziangtin kan lang (al) ter ding?\nMinung cu thuhngilh thei mi, tluksiat hmang mi le tlaktlai lo kan si ruangah a kumtluan in tu le tu catbanglo ih “tuaithar” (renew) tul ringring mi kan si. Kumthar can ah sunglam nun le lenglam nun tuaithar in a cang thei tawk ruahsannak le sunmang thatha thawn sangsin deuhah kai zuam sin ding kan tul hrimhrim.\nKumthar hi kumhlun sung Pathian ih in kilvennak, in duhdawtnak, le malza in sawmnak pawl siar can, lungawi thu sim can a sivekin kan kiangnai ah in bawmih in duhdawtu thianrual le unau nu le pa hnen ah lungawi thu kan sim can, kan palhsualnak tete ngai thiam dil ding can sunglawi a si fawn. A hleice in “thaisun” hrangah kan nun pumhlum cu amah “thaisun” neitu Pathian hnen ah ap-awknak cantha sunglawi ah 2009 hi kan rak hman thiam a poimawh zet mi a si.\nTui kumthar ah ziangvek thukamnak (New Year Resolution) kan tuah ve ding? Pumpak nun ah thupi zetzet thukamnak tuah tul mi tampi a um ko ding nan “bur nun” lam hawih in thukamnak tete tuah thei sehla duh a nung deuh in man a nei deuh ding tin ka ruat. Pumpak rundamnak ihsin “bur” rundamnak lam kan tul hrimhrim thlang ko. Tampi sung ihsin pakhat te run tarlang ka duh. Cucu “bur hnatuan” hi a si. “Bur hnatuan” ka ti tikah zom-awk khawm hnatuan, pehzom tuantlang hnatuan (partnership) hi ka sim duh mi a si.\nKan san hmel a thleng-aw cak tukih mah pakhat lawng, mah khua khat lawng, mah Kawhhran pakhat lawng tvk in hnatuan pipa le ropi hlawhtlin taktak a theih nawn lo. Paisa tampi neih lawng in a ngah nawn lo, tuan thiamtu (technician) thawn kutkai aw ih tuan tlang a tul. Tahthimnak pakhat vun zoh duak sehla. Ford Fiesta mawtaw pawl hi Germany ah a design suai a si ih a engine, a bawmpi le a ke khal an tuah cih. Mexico ah a brakes le a herkual ternak pawl; Canada ah electric system pawl an tuah hnu a sawprawp pin an phurih United States ah a mawtaw suak ko ih bunkhawm a si. Hih zomkhawm tuantlang nun hi kan Khristian Kawhhran nun ah nei ve sehla ti hi saduh ka that nasa. Kan cahnak zawn le thiam hleice nak zawn ah thazang suah cio in finkhawm ih Khrih taksa asimi a Kawhhran le a ram hrangah nehnak puan kan zar tlang ding tihi kan kumthar thukam si thei hram sehla tiah thlaza ka cam.\n2009 Kumthar sung kan zalamtluan ah a hnge a tek [ta-na-kha timi thupom, pawl (denomination) le cindan, phunhnam tan tuk nak tvkp] ah buaipi tuk lo in cu hmuahhmuah ih dawhhna le a kungpi bik (laimuril) asi mi Jesuh Khrih ah kan tuh-lut-awk asile kan lungrualnak le kan “bur” nun a cak sin dingih kan Khristian nun ih hmuitin thuthangtha tlang-au pi le thehdarh nun cu kan nei thei ding a si. Cucun kan nitin nun—bulpak le bur nun—a tuarthar sin vivo dingih kan hrangah tui kumthar hi man nei mi kumthar sunglawi a si thei ding asi. Hihi tui kumthar ih kan thlacam sihram sehla: Bawipa, nithla siar dan ii zirh aw-la cuticun mifim ah kan cang ding asi (Saam 90:12).\nNote: internet website le cabu dangdang ron phahin keimai hmuhton mi sirhsan ih ngan mi a si.\nHliamhma Tuar Falam Sankhat: Thuanthu Kawhnak Sang Letlo!\nKAN LENLIAM BAPTIST CHURCHES(LBC) AREA KHAWMPI KAN KHUA (BOMBA)AH KA ZAWH\nMCCF Pawl In Delhi Um Chin-mi Harsa Pawl Bawmnak Pe Lala\nInstitute Of Chin Affairs Din Asi Zo\nAustralia Chin Kum Thar 2013; Tluangten Ṭhehsuak


Jesuh Thuthang ṭha cu Judah miphun a si lomi Zentail mi pawl hnenah sim an thok ih a zumtu khal an tam vivo tikah Khristian taktak si thei dingah Moses Daan pawl an thlun ve a ṭul maw, timi thusuhnak hi a suak. Paul cun a ṭul lo, a ti. Thungaite in kan sim a si ahcun Khrih sungih kan nunnak ah hin zumnak lawng hi a thupi a si, tiah a ti. Cuih zumnak cun kanmah le Pathian karlakah rualremnak a umter a si, a ti. Asinain Galati peng sungih Kawhhran hrekkhat lakah Paul a dodaltu pawl an ra ih Pathian thawn rem awk nan duh a si ahcun Moses Thukham nan thlun ding a si, tiah an ra ti. Galati peng hi Rom Acozah ukmi Asia Minor sungih a ummi a si.\nPaul in Galati cakuat a nganmi hi zirh sualnak ih hruai sualmi pawl zumnak dik le tuahnak dik ih hruaikir sal thei dingah a nganmi a si. Paul in kei cu Jesuh Khrih ih tirhthlah diktak ka si tiah a ṭang. Milai thuneihnak thawn tirhthlah si dingah kawhmi ka si lo, Pathian ih kawhmi ka si ih ka hnaṭuannak khal Judah mi a si lomi pawl hnenah a si bik, tiah a ti. Pathian le milai kan pehzom awk theinak cu zumnak pakhat lawng in a si, ti kha a thupi bikih a nganmi a si. Cuih tlunah Khristian nuncan ziaza timi hi Khrih kan zumnak ihsin a ra suakmi duhdawtnak ih rah a si, ti thu Paul in a neta bikah a sim.\nPaul ih tirhthlah a sinak (1.11-2.21)\nPathian zaangfahnak Thuthang ṭha (3.1-4.31)\nKhristian pawlih luatnak le ṭuanvo (5.1-6.10)\n1Galati Kawhhran pawl hnenah tirhthlah Paul in ca ka lo kuat. Thuthang ṭha phuang dingih tirhthlah si dingah hin milai ih hriilmi le thlahmi ka si lo; Jesuh Khrih thihnak ihsin a thotertu Pa Pathian le amah Jesuh Khrih ih hriilmi le thlahmi ka si. 2Hitawkih a ummi unau pawl tla thawn Galati ih Kawhhran pawl cibai kan lo buk a si.\n3Kan Pa Pathian le Bawipa Jesuh Khrih in zaangfahnak le daihnak cu lo pe hramseh.\n4Tuihsan sansia sung ihsin kannih luatter dingah Khrih cun Pa Pathian duhnak thlun in kan sualnak ruangah a nunnak a pe zo. 5Pa Pathian hnenah sunlawinak cu a kumkhua in um camcin hramseh! Amen.\nThuthang Ṭha Pakhat\n6Ziang kar lote sungah Khrih zaangfahnak thawn a lo kotu cu nan dungtun ih Thuthang ṭha dang nan pan lohli ka hmuh tikah ka mang a bang ngaingai. 7‘Thuthang ṭha dang,’ a um ngaingai ruangih ka timi a si lo; nan thinlung a lo hnaihnoktu le Khrih Thuthang ṭha thleng a tum rerotu minung an um ruangih ka timi a si. 8Kanmah siseh, vancungmi khal siseh, nan hnenih kan phuan ciami Thuthang ṭha si loin thuthangṭha dang simtu an um a si ahcun camsiat si koseh! 9Kan lo sim zo nain atu-ah ka sim sal ko pei: nan pom ciami Thuthang ṭha siarlo thuthangṭha dang simtu cu camsiat si koseh.\n10Hitiih ka ti tikah milai lungkimnak hawl rero ka bang maw? Ka tummi cu milai ih lungkimpinak a si lo; Pathian ih lungkimpinak a si sawn. Milai ih thangṭhatnak ka hawl maw? Mi hmaiih hminṭhatnak ka hawl a si ahcun Khrih ih hnaṭuantu ka si lo ding.\nKhrih Ih Tirhthlah Cannak\n11Ka u le ka nau tla, Thuthang ṭha ka phuanmi hi minung ih thokmi a si lo, tihi nan hnenah ka langter duhmi a si. 12Minung hnen ihsin ka ngahmi a si lo; milai zohmanih in zirhmi khal a si fawn lo. Jesuh Khrih amah in ka hnenih a phuanmi a si.\n13Ka rak nuncan ṭheu daan cu nan thei thluh ko. Judah biaknak ka thlun laiah cun Pathian ih Kawhhran pawl ka hremsiat ih cihmit dingah ka rak zuam ciamco. 14Judah biaknak thlun lamah cun ka khukṭhi lakah a fel bikmi ka si. Kan pupa daan thlun lamah cun a hleice in rinsan tlak taktak ka si.\n15Sikhalsehla Pathian cun a zaangfahnak thawngin ka suah hlan hmanin i hriil ih amah ih hnaṭuantu si dingah i ko. 16A Thuthang ṭha Zentail mi hnenih phuang dingah, a Fapa ka hnenih a run langter tikah milai zohman thuron dingah ka pan lo. 17Jerusalem ih a ummi ka hlanih tirhthlah a rak si zomi pawl khal ka pan lo. Zamrang in Arabia sawn ah ka feh ih Damaskas ah ka ra kir sal. 18Kum thum hnu lawngah Piter tong dingin Jerusalem ah ka feh ih a hnenah zarh hnih ka caam. 19Kan Bawipa ih naupa Jeim siarlo, tirhthlah dang zohman ka tong lo. 20Hitiih ka nganmi hi thudik a si; thuphan a si lo ti cu Pathian Amah in a thei.\n21Cuih hnuah Siria le Silisia ramah ka feh. 22Culai ahcun Judea ram Khristian pawl cun pumpak in in thei hrih lo. 23“In rak hrem rerotu in atu-ah cun siatsuah a rak tummi kan zumnak thuhla cu a phuang ciamco a si,” tiin mi ih an simmi an thei ih, 24cutiin keimah ruangah Pathian an thangṭhat.


Thailand Ih Raltlan Umnak Hmun Ah Kangmei Suak - Chinland Today Media\nThailand Ih Raltlan Umnak Hmun Ah Kangmei Suak\nFebruary 27, 2012 11:26 am·4 comments\nUmpiem Mai Refugee Camp ih meikang ruangah beunak hawl mi ziangmaw tizat cun rawl, thuamhnaw, umnak hmun neinawn lo in an um. Bawmnak a pe duhtu hrangah http://www.tbbc.org/donate/donate.htm ah bawmnak pek theih a si. Thailand-Burma Border Consortium(TBBC) pawl ih an sim danah hi meikang ruangah mithi cu an um lo tiin an sim nan nauhak pakhat cu a hlo tiin thu dawn a si.\nHi meikang hi TBBC ih an ngandan ahcun February 23, 2012 Tlawngkai nili sun, sundir sml 12:15 zl ah quarter No. 9 ihsin a kang thok tiin an hmu ih a rei hlanah meikhu cu section 6, 7, 8, 9 leh 10 (Muslim Community) pawl ih umnakah a kang vivo tiin an tarlang. Hi hmun ah Inn 3019 a um ih milai 4410 an um tiin TBBC cun an sim.\nZanlam 2.30 ah meikang kham mawtaw a ra thlengnan meikang cu a sosang tuk zoih kham theih a si nawn lo. TBBC cun inn 566 tluk a kangral ih inn 257 tluk a siat suah tiin an sim. meikang mit tum ruangah mi 20 pawl cun hliamhma fate an tuar ti khal cun thuhla dawn a si.\nRalpi Veihnihnak Bomb Hmu Sal\non February 27, 2012 at 11:43 pm\nAw! Zangfah an va um ve\nCT, kangmai tivek a um lo tiah lo simtu an um zo, ttong awm ang lo tuk vek cu phuah lo sehla a ttha ding, CT quality a niamter pang ke….\non February 29, 2012 at 3:19 am\nAW…ava poive..an ruahnak leh an nunphung khawsaknak khaisangtu ah cang sinsin hram sehlaw.\nKawl ralkappawlih tawlrel a si leh kei cu…………..\nA pawi tuk aw…..


Atu Rori Ah Tuah Aw! - Chinland Today Media\nNovember 6, 2010 12:02 am·0 comments\nCuhnakin sualnak ih bummi nan si lonak dingah le mi lungruh nan si lonak dingah Ca Thianghlim in, “Tuihsun” a timi ttongfang hi kan hrangah sullam neimi a si sung ahcun, nitinte pakhat le pakhat bawm aw sawn uh. – Hebru 3:13\n– Jeremiah 37-39\n– Hebru 3\nKan dung kum reipi ah ka rualpi pakhat in thathoternak thuzirnak (motivational seminar) hmun ah i hruai ih nuam ka tizet. Sumpai thu le hlawhtlinnak thu lam ah in fehpi loin, kan sinak thei fiang aw ding le kan nun ih tumtahmi thu lam thei dingin in zirh. Kan nun ih a ttulzet dingmi nun daan ding tete in sim. Thuken pakhat ka duhzetmi cu “Atu tuah aw” ti a si. In zirhmi thu in hnattuan ritzet ih ttuan ding tampi a sawng. Hnattuan dingmi hrialnak in huham cahnak a siatsuah, hnattuan tthehnak in cawlhhah damnak a pek.\nCuvek thotho in thlaraulam khal ah Pathian Thu lung ih tuah lohli dingin Hebru 3 sungah in sim. Curuangah Thlarau Thianghlim in, “Tuihsun Pathian aw nan thei asile thinlungruh mi va si hlah uh. Sual ih bummi nan si lonak dingah le thinlungruh neitu nan si lonak dingah nitinte pakhat le pakhat bawm aw sawn uh,” a ti (Hebru 3:7-8, 13). Pathian thu lung ta hngai sehla Israel pawl ramtiam thlennak dingah ziangtluk a rei ding ti kan thei lo, asinan an lungruhnak ruangah kum 40 an rei. Pathian tiamkammi ram cu an zate in an lut ngah lo (cc. 8-11).\nPathian ih in nunter duh daan kan theih tikah ziangruangah “Siseh” kan ti lo. Tthuktthun in muangcang hlah. Atu rori ah tuah aw. – David McCasland\nNi dangah ti’n thutthin awk a olte,\nTuah ding ttha tuah suak loin;\nDaithlang ih um cun sir awknak a thlenter,\nCaan tawite nun tlanzuam awknak ahhin. – Anon\nTuah dingmi cu atu rori ah tuah lohli aw!\nThaisun ahcun tuihsun cu mani sun a cang leh ding.


AA Kut Sung Ihsin Chinmi 5 An Tlansuak – Meifar\nAA Kut Sung Ihsin Chinmi 5 An Tlansuak\nAugust 17, 2021 admin Lawrkhawm 0\nThla 2 liamzo ah Arakan Army (AA) hriamkai pawlin Chinram, Paletwa mipi pawl cu an ralkap ah lut dingin an rak hruai. ULA timi pawlkom an din tum ih ralkap an ṭul ruangah khuakhat ah minung 3 cu lo theihlo in an hruaisuak.\nAn thlun duh lo asilen “Hitawk ah um nawn hlah uh” tin a phunphun in an hringhro. Khuasung mi pakhat in “AA pawl an ra ih ULA hrang minung kan ṭul in ti. Kan khua ah minung kan mal tuk ih lo hruai theitu ding an um lo kan rak ti.\nAA pawlin ‘Asilen, himi khua khalah um nawn hlah uh. Chinram khal a si lo, Rakhine ram a si hi tin in hringhro ruangah kan khuami 2 in an an thlun’ a ti.\nPi Chaung khua ih mino 5 cu AA kut sung ihsin an tlansuak sal thu theih a si, AA lam ihsin hringhronak a suak cih ih khuasung mipi pawl cu thlaphang in an um. 2019 kum ihsin AA hriamkai pawl cu Chinram, Paletwa ramsung ah umhmun an khuar ih sumpai an khong ṭheu. (Chin World)\nA Innsang Ruat In Ramdang Ah Kum 21 Sung Hna Ava Ṭuan Ih Sumpai A Kuat Ringring, A Damlo Ih A Tlun Tikah Cun A Innsang Pawlin An Rak Duh Nawn Lo


Zawnruattu Pathian kan nei - Chinland Today Media\nMarch 1, 2009 1:37 am·0 comments\nNan zate in tangdornak thawn thuam aw uhla pakhat le pakhat bawm aw uh. Ziangahtile Ca Thianghlim in, “Mihngal pawl cu Pathian in a dodal ih tangdor mi cu mit-hmai ttha a pek a si” tiah a ti. Curuangah a cakmi Pathian ih kut hnuai ah tangdor tein um uhla Amah in caan a kim a ti tikah a lo khaisang leh ding. Nan donharnak hmuahhmuah cu Amah ih hnenah tthum uh, ziangahtile Amah cu nan zawn a lo ruattu a si. – 1Pet.5:5-7\nSaam cangantu in, “Nan thilrit cu Bawipa hnenah tthum uhla nan tha a lo damter ding,” a ti (Saam 55:22). Saduhthah kim lonak, thinharnak le buainak, iksik nahsuahnak ih khatmi hih leiram ih caan tawite kan nun sungah hnangam daihnak sungih tthum awknak umsun cu “Zawnruattu Pathian” hnen lawngah a si. Mikip in mah le tawk cio in thilrit phurhmi le donharnak cu kan nei fingfing. Cuih kan neihmi donharnak cu khat le khat theihsak awk le zawnruah awknak a um ahcun a tuarzia a nuam ih a hlo saal thei. Hlaphuahtu in, “Zawn in ruattu a nung Pathian kan nei” a ti, ka lungkim ngaingai.\n1. Tangdornak thawn thuam aw uh\nCa Thianghlim in, “Nan zate in tangdornak in thuam aw uh” in ti. Bawipa in, “Mihngal pawl cu Pathian in a dodal ih tangdor mi cu mit hmai ttha a pek” a ti fawn (1Pet. 5:5). Bible in, “Pathian hmai ah tangdor in um uhla, a caan a kim a ti tikah Amah in a lo khaisang leh ding” in ti (1Pet. 5:6). Curuangah Pathian hmai ah siseh, zumtu midang pawl hmai ah siseh puarthaunak le hngalnak nei loin, tangdornak thilthuam thawn thuam aw dingah Bawipa in in duhsak a si. Mifim, mithiam, micakzet Moses hmanin a sinak ah a uang aw ngam loih “Bawipa Nang locun” ti’n thinlung put tangdorzet in a um (Suah.33:15) . Milianzet Solomon hmanin mi puarthau a ngaih lo (Thufim 6:16). Curuangah zumtu pawl cu Pathian ttihzah le rinsan in tangdor nun neitu ding kan si. Culawngah thinlung zohtu Pathian ih lainatnak le zaangfah thinpemnak kan co thei ding.\nThlarau nun khalah mah le mah khaisang aw le uar aw ding in siang lo. Thlarau mizet Paul in a pitling deuhdeuh tikah amah lam sinak a hlo deuhdeuh ih a tangdor sinsin vekin kannih tla thlarau nun ih tthanglian pitling mi kan si le kan nitin nunram ah midang ih hmuh theih le cawn tlak in tangdor nun a lang ding. Kan mit-men, kan kam-aan le kan hoiher daan in Khrih sunloihtu kan si ding a thupi ngaingai.\n2. Pakhat le pakhat Bawm aw uh\nBible sungah kan Pathian hi zawnruattu a sinak hmun tampi ah tarlang in a um. Thianhlimnak ngainazettu Pathian asinan thianhlimnak a tlasammi a faale pawl kan zawn in ruattuk ih in ngaidam. Dingfelnak duhzettu Pathian asinan miding fel lo kannih pawl kan sinak vekin thu in tthen siang loin in zawnruat ih in ngaithiam. Duhdawtnak Pathian asinan mi duhdawt thei lo le mihuatnak hlir ih khat milai pawl duhdawt tlak lo in duhdawt ih kan zawn in ruat ringringtu Pathian a si. A mi Israel pawl in thungai loin an umlai caan khal ah mi tlasam an sizia a thei ih a bawm hngai. Thukam Hlun sungih Pathian ih mi pawl nunnak kan zoh tikah pakhat le pakhat bawm awkton ding hi Pathian ih fialmi le duhbikmi a si zia kan hmu thei. Khat le khat zawnruah awknak an nei awton.\nThukam Thar sungah zumtu pawl ih nunzia tla kan zirzoi asile an neihmi thilri hlawm awton le an ttulsamnak ah bawm awton in an umzia kan hmu thei. Samaria mittha pa ih thuanthu in zawnruahnak thinlung nei ih mi rethei harsa bawm ding a thupitzia in zirh. Hebru Cabu ngantu in, “Pakhat le pakhat bom awkton le tthatnak tuahton awknak hngilh hlah uh. Ziangahtile cumi cu Pathian lungawitertu raithawinak a si” a ti (Heb.13:16). Paul in, “Caan ttha kan neih tinten zo hnen khal ah a tthami cu tuah uhsila, ahleice in Khristian kan zumnaklam ih kan innsungsang hnenah tuah uhsi!” a ti (Galati 6:10). Curuangah zawn in ruattu Pathian in a faahniang pawl pakhat le pakhat zawnruah awkton ding le ttulsamnak zawn ah bawm awton ding in duhsak.\n3. Nan Donharnak hmuahhmuah A hnenah tthum uh\nBawi Jesuh in, “Nan ei dingmi rawl hrangah siseh, nan sinfen ding hnipuan hrangah siseh, donhar in um hlah uh,” “Ei ding le in ding thu lawng ruat le helhkam ringring in um hlah uh. Ziangahtile leilung tlun ih khawvel mi pawl in cubangtuk thil cu an ruah ringringmi a si. Vancung ih nan Pa in hi bangtuk thil nan ttul ti cu a thei. Curuangah nan Pa ih Uknak kha helhkam in hawl sawn uhla thil dang pawl cu a lo pe leh ding” tiah a ti (Luke 12:22, 29-31). Thlaraumi Paul khal in, “Ziang thuhla hmanah donhar in um hlah uh; thla nan cam tinte in nan ttulmi cu Pathian hnenah dil uh. Cuticun minung ih ruah ban lomi Pathian ih daihnak in nan thinlung le nan ruahnak cu Khrih Jesuh ah himte in a kilkhawi ding” a ti (Filipi 4:6-7).\nBible thiam pawl in, “ttih hlah, phaang hlah, na thinhar hlah, donhar hlah,…” tivek thawn a bang awmi hi hmun tampi ah a um an ti. Mi pakhat cun, Ca Thianghlim sungah “ttih hlah” timi ttongkam vei 365 lai a cuang. Curuangah zumtu cun kumkhat sungah ni 365 a um ih nikhat hman thinhar ih um ding kan si lo, ziangahtile Pathian in in siang lo” a ti. Curuangah duhdawtmi zumtu unau, kan Pathian hi thlangamnak Pathian, daihnak Pathian, a faale pawl ziangtinkim ah helhkam le donhar ih um in siang lotu Pathian a si. Jesuh in, “Thilrit a phur mi le rethei zonzai mi ka hnenah ra uh, colh hahdamnak ka lo pe ding,” in ti (Matthai 11:28). Peter in, “Nan donharnak hmuahhmuah amah hnenah tthum uh, ziangahtile Amah cu nan zawn a lo ruattu a si,” in ti (1Pet.1:7).\nZumtu mi pitling cun puarthaunak le hngalnak thuamhnaw hlit aw in tangdornak thuam hruk ding kan si. Mai’ zawn lawng a ruattu si loin, midang zawn a ruattu le pakhat le pakhat duhdawtnak thawn bawm awton ding kan si. Culawng si loin, kan kiangkap khawvelmi pawl ih an buaipimi ei le in, lennak lawngah ah buai vezettu si loin Pathian zumfek ih hngetzet le fekte in ding ding. Pathian lawng rinsan in thlacamnak le Bible siarnak thawn kan helhkammi le kan thilrit phurmi a hnenah tthum ding. Kan donharnak hmuahhmuah a kehram ah tthum ding le “Bawipa Nangmah locun” ti’n Amah rinsan in nung ding kan si. Cuti’n kan nung thei asile thlangam daihnak le ungawinak thluasuah kan co ding. Ziangahtile “Zawn in ruattu a nung Pathian kan nei” a si.